text:
-विदेहक सह-सम्पादक उमेश मण्डल नेतृत्वमे हएत ई प्रदर्शनी
-स्थान- कॉपेरेटिव हॉल, पटना म्यूजियमक लग, पटना, समय आइ दिनांक १० दिसम्बर २०११ साँझ ६ बजेसँ ११ दिसम्बर २०११ ६ बजे भोर धरि, अवसर ७५म सगर राति दीप जरए (मैथिली कथा गोष्ठी)
-ऐ अवसरपर श्री जगदीश प्रसाद मण्डलक कथा-संग्रह "गामक जिनगी" आ श्रीमति प्रीति ठाकुरक "मिथिलाक लोकदेवता"क हएत वितरण।
-बेचन ठाकुरक दूटा नाटक "बेटीक अपमान आ छीनरदेवी"क लोकार्पण भाइ साहेब राजमोहन झा द्वारा भेल
-आशीष अनचिन्हारक गजल, रुबाइ आ कता संग्रह "अनचिन्हार आखर"क लोकार्पण श्री जगदीश प्रसाद मण्डल द्वारा भेल
-अनमोल झाक विहनि कथा संग्रह "समय साक्षी थिक"क लोकार्पण श्री देवशंकर नवीन आ श्री उग्रनारायण मिश्र "कनक" जी द्वारा भेल।
-करीब एक दर्जन पोथीक लोकार्पण सम्पन्न।
-१६म विदेह मैथिली पोथी प्रदर्शनी विदेहक सह-सम्पादक श्री उमेश मण्डल आ श्री अकलेश मण्डलक संयोजकत्वमे सेहो आयोजित अछि
-श्री जगदीश प्रसाद मण्डल जीक कथा-संग्रह "गामक जिनगी" आ श्रीमति प्रीति ठाकुरक "मिथिलाक लोकदेवता"क वितरण सम्पन्न।
-विदेहक सहायक सम्पादक श्री मुन्नाजी (मनोज कुमार कर्ण) जीक ट्रेन लेट भऽ गेल छन्हि से हुनकर विहनि कथा पोस्टर प्रदर्शनी कनेक विलम्बसँ ११ बजे धरि प्रारम्भ हएत।
-समाचार लिखबा काल कथा-पाठ जारी छल जे भोर धरि चलत।
-स्थान- कॉपेरेटिव हॉल, पटना म्यूजियमक लग, पटना, समय आइ दिनांक १० दिसम्बर २०११ साँझ ६ बजेसँ प्रारम्भ आ ११ दिसम्बर २०११ ६ बजे भोर धरि, अवसर ७५म सगर राति दीप जरए (मैथिली कथा गोष्ठी),
-मुन्नाजीक ट्रेन विलम्बसँ पहुँचल तेँ "मैथिली विहनि कथा" पोस्टर प्रदर्शनी कने विलम्बसँ लगभग ११.३० बजे रातिसँ शुरू भेल ।
-प्रदर्शनीक उद्घाटन श्री प्रदीप बिहारी आ अवलोकनश्री रमानन्द झा "रमण" केलन्हि।
-विदेहक सहायक सम्पादक श्री मुन्नाजीक "मैथिली विहनि कथा" पोस्टर प्रदर्शनी आइ रातिसँ काल्हि भोर धरि
-मैथिलीक एहेन पहिल कथा पोस्टर प्रदर्शनी
-ऐ बेर मात्र मुन्नाजीक "मैथिली विहनि कथा"क पोस्टर प्रदर्शनी अछि, मुन्नाजी कहलनि अछि जे आगाँसँ आनो लेखकक विहनि कथा सम्मिलित हएत।
-७५म सगर राति दीप जरए श्री अशोक आ श्री कमल मोहन चुन्नू जीक संयोजकत्वमे पटनामे सम्पन्न भेल।
-१६म विदेह मैथिली पोथी प्रदर्शनी आ मुन्नाजीक "मैथिली विहनि कथा पोस्टर प्रदर्शनी" सेहो सम्पन्न भेल।
-स्थान छल- कॉपेरेटिव हॉल, पटना म्यूजियमक लग, पटना,
-कार्यक्रम आइ ११ दिसम्बर २०११क भोर आठ बजे धरि चलल।
-कार्यक्रमक उद्घाटन काल्हि १० दिसम्बर २०११क साँझ ६ बजे भाइ साहेब श्री राजमोहन झा द्वारा भेल छल।
-ऐ बेरुका कार्यक्रमक विशेषता रहल जे सभकेँ कथा पाठक अवसर भेटल, पहिने किछु गोटे भोर ६ बजे धरि छुटि जाइ छलाह। ऐ बेर कार्यक्रम ८ बजे धरि चलल आ सभक कथा-पाठ सम्पन्न भेल।
-कार्यक्रममे एकटा झुझुआन गप रहल गोट दसेक लघुकथाक एके बेर वाचन आ ओइपर एकट्ठे गोलमोल समीक्षा।
-सगर राति दीप जरए केर ऐ प्लैटिनम जयन्तीक अवसरपर श्री बेचन ठाकुरक दूटा नाटक "बेटीक अपमान आ छीनरदेवी", श्री अनमोल झाक विहनि कथा-संग्रह "समय साक्षी थिक" आ श्री आशीष अनचिन्हारक गजल/कता/ रुबाइ संग्रह "अनचिन्हार आखर" समेत करीब एक दर्जन मैथिली पोथीक लोकार्पण सेहो भेल।
-७६म सगर राति दीप जरए कार्यक्रम बोकारोमे करेबा लेल अर्द्धनारीश्वर पुनः पटनामे डाला पसारलन्हि, ७५म सगर राति दीप जरए कार्यक्रम बोकारोमे करेबा लेल अर्द्धनारीश्वर पहिनहियो हजारीबागमे डाला पसारने रहथि। मुदा हुनका तखनो निराशा हाथ लागल रहन्हि आ अखनो निराशा हाथ लगलन्हि। ओ कहैत सुनल गेलाह- "अर्जी ककरो, मर्जी ककरो"। हजारीबागमे हुनका कहल गेल छलन्हि जे राजमोहन झा, गोविन्द झा वृद्ध भऽ गेल छथि से प्लैटिनम आयोजन पटनामे हेबासँ हुनका सभकेँ सुविधा हेतन्हि, मुदा ऐ प्लैटिनम आयोजनक पं. गोविन्द झाकेँ कोनो तरहक मौखिक वा लिखित सूचना नै देल गेलन्हि, बजेनाइ तँ दूरक गप अछि।।
-७६म सगर राति दीप जरए श्री देवशंकर नवीनक संयोजकत्वमे दिल्लीमे तीन मास बाद हएत। श्री देवशंकर नवीन हर्षोल्लासक संग कहलन्हि जे ओ एतएसँ प्राप्त सूचीपर सभकेँ लिखित रूपमे आमंत्रण पठेताह आ आशा करताह जे आमंत्रित कथाकार/ समीक्षक/ श्रोता लिखित रूपमे आमंत्रण स्वीकृति पठाबथि जइसँ हुनका आयोजन करबामे सुविधा होइन्ह। अखनसँ पहिने सगर राति दीप जरएमे आमंत्रण मात्र द्वारा प्रवेशक परम्परा नै छलै, जे आब करबाक प्रयास कएल जा रहल अछि आ तकर विरोध हेबाक चाही। हजारीबागमे ७४म सगर राति दीप जरएमे हिन्दीक पोथीक लोकार्पण भेल रहए, ओहो एकटा गलत परम्पराक प्रारम्भ छल आ तकरो विरोध हेबाक चाही।


c: text/html

text:
अंतिम पेजसँ..........................................................................
Thursday, October 23, 2014
मरूभूमि
मरूभूमि
जहिना मनुखक तीन अवस्था- सूतल, जागल आ सपनाएल- होइए, तहिना भूमिक सेहो होइ छै। कौलेजक छात्रा गीता जेहने जागल तेहने रीता मरियाएल, मुदा दुनूक दियादी परिवार तँए घनिष्ठता बेसी। बेसी घनिष्ठताक आरो-आरो कारण छै, एकठाम घर सेहो छै, बच्चेसँ, जहियेसँ इस्कूल जाए-आबए लगल आ एक्के किलासमे नाओं लिखा पढ़ए लगल, तहियेसँ दुनू इस्कूलक संगी बनि आरो घनिष्ठताक घनत्वकेँ बढ़ौलक। ओना दियादीक डाह सेहो होइ छै। माने कटा-कटी, मारा-मारी, गारा-गारी, मुदा से रीता-गीताक परिवारक बीच कहियो ने रहल, तँए दुनू बहिन रीता-गीताक बीच किए हएत। एक तँ ओहुना गामो-समाजमे बेटाक अपेक्षा बेटीक बीच घनिष्ठता बेसी होइए, तहूमे दुनू पढ़बो-िलखबो करिते अछि। ओना एकरंगाह वेपारीओ आ गिरहस्तोक बीच जिनगीक दौड़मे मुँह फुल्ला-फुल्ली होइए जे से एक-दोसरसँ आगू बढ़ैले किछु उचित अनुचित भाइए जाइ छै, मुदा तैयो आगूक दिलाशामे प्रतियोगिक रूप पकड़िए लइ छै। से एके दिस नै, दुनू दिस पकड़ै छै। उचितो दिस पकड़ै छै आ अनुचितो दिस। दुनूक अपन-अपन लक्ष्य सेहो छै। तँए कि सभ वेपारीओ आकि सभ गिरहस्तोमे अहिना रहै छै? नै! एना रहबो केना ने करत? सभ दिनसँ होइत आएल अछि जे फनिगा[1]केँ चुट्टी बीछि-बीछि खाइ छै, चुट्टीकेँ बीछि-बीछि बेंग, बेंगकेँ बीछि-बीछि साँप आ साँपकेँ गरूड़, तँए ने पर्यावरण नियंत्रणमे अछि। तहिना जँ छोट वेपारीकेँ आकि गिरहस्तेकेँ मझोलका नै बीछि-बीछि खाए, मझोलकाकेँ पुरलाहा नै खाए, पुरलाहाकेँ परपुरलाहा नै खाएत, तखनि पर्यावरण नियंत्रणमे रहत केना! बच्चेसँ दुनू दियादी बहिनक बीच रहल जे जखनि जे काज करै छी तखनि तहीपर नजरि गड़ा करब, जइसँ दीन दिन दिनो-दिन नीक बनैत जाएत। नीक आकि अधला केतौ एकेबेर हड़-हड़ा कऽ थोड़े भऽ जाइए, ओ तँ होइत-होइत होइए। दुनू दुनूक बीच सम्बन्ध बच्चेमे एहेन बनि गेल जे बिना संग केने इस्कूलो ने जाइत। भलहिं तैयार भेलो पछाति किए ने एक-आध घंटा बिलमए पड़ै। मुदा से कोनो अधला नै। निरर्थक घोड़-दौड़मे समैक महते की रहैए, जे अनेरे कियो समैक नांगरि पकड़ि दौड़ा-दौड़ीमे हकमैत रहत। घरसँ बहराइते दुनूक बीच एहेन बनि गेल छै जे बाटमे जेकरे नजरि कोनो नव वस्तुपर पड़तै तँ ओ ओकरे जिनगीक खेलौना बूझि एक-दोसरकेँ पूछि, बक-झक करैत एक सीमापर अँटकि एक राय बना सीमान दऽ दइए।
जेना-जेना विद्यालय घुसकैत गेल तहिना-तहिना रीता-गीताक जिनगी आ जिनगीक विचार सेहो घुसकैत गेल। आब, दुनू कौलेजमे पढ़ैए। घरेक गोसाउनिक गीतटा नै भूगोल पढ़ि दुनियोँक गप-सप्प करए लगल अछि।जहिना घरसँ इस्कूलक रस्तामे निकलिते कोनो वस्तुकेँ ज्ञान बूझि धियानक करखानामे दुनू औंट-पौर दूधकेँ दही जनमबैत। ओना बच्चेक विद्यालयसँ दुनू भूगोल पढ़ने, मरूभूमिक चर्च किताबोमे देखने आ कानोसँ सुनने। मुदा भूगोलमे दुनू ओही दिनसँ भरमि गेल जइ दिन किताबमे पढ़लक जे दुनियाँ गोल छै, आँखिक सोझमे उतरे-दछिने आकि पूबे-पछिमे खूब नमती धरती छै। ऊपर अकास छै तँ ने ओकरे ठेकान छै जे केते ऊपरमे अछि आ ने तरे दिस पताल छै तँ केते तरमे अछि। एक भग्गू नाप, मानि दुनू एक राय बना नेने छल जे किताबक बात दोसर होइ छै आ आँखिक सोझक बात दोसर। तँए मरूभूमिकेँ किताबक बात मानि दुनू.......................
अंतिम पेजसँ..........................................................................
गीताक विचार सुनि रीता हँूहकारी तँ भरि देलक मुदा मन झुरझुराइते रहलै। मनो केना नै झुरझुरैतै? पहिने जी आकि पहिने दाँत? देखलो पछाति तँ लोक बजिते अछि जे जी-दाँत देखि पसिन करू। मुदा तैयो मनकेँ थीर करैत रीता बाजल-
“बहिन, खुरपी लेमे आकि बेंट?”
रीता-
“हमरा-तोरा काल्हि कौलेजमे प्रोफेसर साहैबक सोझहामे अपन-अपन प्रश्नक हएत भेँट।”
मुस्कीआइत दुनू गोटे मुहथरिसँ आगू बढ़ल।¦१,२१४¦
Subscribe to: Post Comments (Atom)

robotstxt: allowed

filter: keep


text:
जदयूक राष्ट्रीय अध्यक्ष शरद यादव क ताजा बयान बिहार क जनता कए उग्र कए देलक अछि। पहिने राहुल आ आब नीतीश समेत विकासक गप केनिहार सब नेता कए फालतू कहलाक बाद शरद यादव पर पूरा बिहार तमसा गेल अछि। मध्यप्रदेश मे जन्म लेलाक बावजूद शरद यादव बिहारक एकटा पिछड़ल जिलाक जनताक प्रतिनिधित्व करि रहल छथि। मधेपुराक लोक एहि बेरका लोकसभा चुनाव मे जातिवाद आ क्षेत्रवाद स ऊपर उठि विकासक नाम पर हुनका जीतेलक, मुदा मधेपुराक संग-संग पूरा बिहारक जनता शरदक व्यवहार देखि निराश अछि। पूरा समाज तमसाइल अछि। कारण साफ छैक, जातिक नाम पर बिहार स संसद बनबाक आदत परि चुकल शरद यादव कए विकास गप नहि नीक लागि रहल अछि, हुनकर कहब अछि जे विकासक गप केनिहार फालतू नेता छथि। ओ जनैत छथि जे बिहार मे विकास कए मुद्दा बनला पर हुनकर राजनीति खतरा मे पडि जाएत। अपन छुट्टी जे आइ ओ मधेपुराक बदला मे मध्यप्रदेश मे बिता अबैत छथि ओ शायद बंद भ जाए।
जनता कए विश्वास छल जे ओ क्षेत्रक आवाज देशक सबस पैघ पंचायत मे उठेबाक काज करताह। मधेपुराक जनता पिछला एक साल मे इ देख चुकल अछि जे शरद लगातार मधेपुराक विकास कए नजरअंदाज कए रहल छथि। पिछला एक साल मे मधेपुराक आवाज संसद क भीतर आ बाहर उठेबाक कोनो प्रयास शरद यादव दिस स नहि भेल। क्षेत्र मे आइल बाढ़िक मामला पर सेहो शरद चुप रहलाह, हुनकर बदला मे मुख्यमंत्री नीतीश कुमार बाजि रहल छथि। जनता एहि मसला पर अपन तामस दबा लेलक, किया कि शरद कए वोट देबाक सबस पैघ कारण नीतीश कुमार छलाह। मधेपुराक जनता कए पैघ झटका तखन लागत जखन शरद यादव विकास क गप करबा पर नीतीश तक कए फालतू कहि देलथि। एहि स पूर्व ममता बनर्जीक रेल बजट संसद मे पेश भेल छल। एहि रेल बजट मे ओना त बिहार कए किछु नव नहि भेटल, मुदा किछु पुरान योजना कए भरपूर टका देल गेल। गौरकरबाक गप इ रहल जे नीतीशक क्षेत्र हरनौत मे कारखाना लेल प्रयाप्त टका आवांटित भेल अछि। एतबे नहि लालूक क्षेत्र छपरा मे रेल कारखाना लेल सेहो खजाना खोलल गेल, मुदा शरद यादवक क्षेत्र मधेपुरा मे प्रस्तावित रेल कारखाना लेल महज किछु लाख टका आवंटित कैल गेल। मधेपुराक जनता कए उम्मीद छल जे शरद यादव किछु बजताह। शरद यादव संसद मे बजलाह, खूब बजलाह। एतबा धरि बजलाह जे ‘जहर खा लेब्य मुदा मधेपुराक सवाल पर नहि महिला आरक्षणक सवाल पर। शरदक खास लोकक कहैत अछि जे हुनका लेल इ क्षेत्रीय मामला अछि आ ओ त राष्ट्रीय नेता छथि, ताहि लेल इ मुद्दा लालू प्रसाद सन नेता लेल ठीक अछि। पिछला मास जखन मधेपुरा मे रही तखनो शरद पर लोक तमसायल छल। मधेपुरा बाजार मे पानक दुकान पर चलि रहल बहस स त साफ लगैत अछि जे एहिठामक जनता शरद यादव कए जार्ज बाबूक जेकां राज्यसभा पठा देबाक इच्छा रखैत अछि। नीतीश पर देल बयान क बाद जखन लालू प्रसाद कए मधेपुरा स हरेबा लेल दिन-राति एक करनिहार मुसन यादव स पफोन पर गप भेल त हुनक कहब छल जे हमरा लोकनि कए एकटा एहन प्रतिनिधि चाही जे विकास करै न कि विकास क गप केनिहार लोक कए फालतू बूझे। हमरा एहन राष्ट्रीय नेता नहि चाही। आइ हमसब अनाथ जेका छी। पहिल बेर एहन लागि रहल अछि जेना कोनो बाहरी कए अपन नेता चुनि लेलहु अछि।
ओना भारतीय राजनेता आ खास कए बिहार चुनाव मे नेताक मुंह स अपशब्द निकलब कोनो नव गप नहि अछि। मुदा इ जरूर लोक बाट तकैत अछि जे अपन संस्कार पहिने कए देखाउत। पिछला चुनाव मे राबडी देवी क ओ भाषण पूरा बिहार कए लज्जित केने छल जाहि मे ओ नीतीश आ ललन सिंह पर कटाक्ष केने छलीह। मुदा एहि चुनाव मे एहन तक भाषणक भाषा शालीन छल आ बुझा रहल छल जे नेता उच्च कोटिक बहस करबा लेल तैयार भ गेलथि अछि, मुदा जदयूक अध्यक्ष एहि आशा पर एक लोटा पाइन खसा देलथि। सोमदिन शरद यादव अपन संस्कार कए गंगा मे बहा वंशवाद क आलोचना करैत राहुल गांधी क संबंध मे अमर्यादित भाषा क प्रयोग केलथि। ओ कहला जे मोतीलाल नेहरू, जवाहरलाल नेहरू, इंदिरा गांधी, राजीव गांधी आ सोनिया गांधी क बाद एकटा बबुआ सेहो राजनीति मे आयल अछि। इ एहि देश क दुर्भाग्य अछि। राहुल गांधी राजनीति मे राजनीतिक समझ एखन एतबे अछि जे हुनका लिखकए जे देल जाइत अछि ओ बस ओकरा पढि दैत छथि। एहन नेता कए त गंगा मे फेंक देबाक चाही। ओना कांग्रेस एहि लेल चौबीस घंटा क अंदर शरद यादव कए माफी मंगबा लेल कहलक अछि।
-
Manniy “Adhunik Sukrat Jee” kahiya dhari jaati aa jhetrak rajneeti karab aha jahi mati se jeetal chhee je ahake sansad pahuchene achhi okar mul mantra chhaik “Atithi devo bhavah” jahi karn se aha sansad chhee. ahak muh se kakhno vikas baat te nahi niklait achhi muda ganga me pravah jarur niklait achhi. etuka janta ke sabak seho sikhayab janait achhi se savdhan rahab. kiyak te aha kakhne neetish ke party me chhi ya kakhan Laloo jeek sang se akhan tak janta ke pata nahi chalalik achhi
Comments are closed.


text:
पटना । साइकिल आओर होटल उद्योग क बाद आब बिहार मे आब खाद्य तेल निर्माता कंपनी सेहो तेजी स अपन पैर पसारि रहल अछि। उद्योग विभाग क मुताबिक राज्य मे कम स कम 250-300 करोड़ टकाक निवेश लगभग तय अछि।
राज्य क उद्योग विभाग क प्रधान सचिव सीके मिश्रा कहला जे राज्य मे खाद्य तेल निर्माण स जुडल कई टा कंपनी आबि रहल अछि । एहि मे स सबस प्रमुख अछि इंदौरक रुचि सोया। कंपनी रोहतास मे करीब 200 करोड़ क लागत स एकटा रिफाइनरी क निर्माण करबा लेल तैयार अछि। एहि परियोजना पर गप काफी आगू जा चुकल अछि। सरकार कंपनी कए जमीन आ दोसर सुविधा उपलब्ध करबा देलक अछि। हमरा सब कए एहि परियोजना कए जल्द शुरू हेबाक उम्मीद अछि।
एकर अलावा, कईटा छोट-छोट कंपनी सेहो राज्य दिस रुख करि रहल अछि। जेवीएल एग्रो लिमिटेड सेहो रोहतास मे करीब 50 करोड़ क लागत स अपन खाद्य तेल रिफाइनरी क निर्माण करि रहल अछि। ओतहि, सुमन एग्रीटेक प्रा. लिमिटेड, सिद्धि रेफऑयल प्रा. लिमिटेड आओर स्वास्तिक रिफाइनरी प्रा. लिमिटेड सन छोट-छोट खिलाड़ी सेहो राज्य मे निवेश करि रहल अछि। एहि स राज्य सरकार कए करीब 300 करोड़ क निवेश एबाक उम्मीद अछि।
दोसर दिन इ कंपनी सब सेहो बिहार मे निवेश कए फायदा क सौदा मानि रहल अछि। रुचि सोया इंडस्ट्रीज लि. क वरिष्ठ अधिकारी शंभुनाथ मिश्र कहला अछि जे बिहार मे आजुक तारीख मे माहौल निवेशक लेल अनुकूल अछि। संगहि, बुनियादी ढांचा क स्थिति नीक हेबा स राज्य मे कारोबार करब आब ओतबा मुश्किल नहि अछि। एहि लेल हम सब बिहार आबि रहल छी।
हालांकि, कारोबारी सूत्र क कहब अछि जे एहि निवेशक कए खींच कए अनबा मे राज्य सरकार क खाद्य प्रसंस्करण नीति क सेहो अहम भूमिका अछि। दरअसल, एहि नीति क तहत राज्य सरकार बिहार मे खाद्य प्रसंस्करण क्षेत्र मे निवेश करनिहार निवेशक क लेल कई तरह क छूट आ सब्सिडी द रहल अछि। संगहि, राज्य सरकार एहि निवेशक कए बैंक स कर्ज दिएबा मे मदद सेहो करि रहल अछि।
मिश्रा कहला जे कृषि हमर ताकत अछि। एहि लेल हम एकर बेसी स बेसी इस्तेमाल करि रहल अछि। हमर सबहक कोशिश आब रंग ल रहल अछि। राज्य मे बीतल एक मास मे एहि क्षेत्र क 10टा इकाइ मे उत्पादन शुरू भ चुकल अछि, जाहि स राज्य मे करीब 300 करोड़ क निवेश आबि चुकल अछि। हमरा सब कए अपन एहि ताकत मे बेसी स बेसी इजाफा करबाक अछि।
बिहार मे निवेश करि रहल अछि खाद्य तेल कंपनी
पटना । साइकिल आओर होटल उद्योग क बाद आब बिहार मे आब खाद्य तेल निर्माता कंपनी सेहो तेजी स अपन पैर पसारि रहल अछि। उद्योग विभाग क मुताबिक राज्य मे कम स कम 250-300 करोड़ टकाक निवेश लगभग तय अछि।


text:
यदि लागितै सही दाम,
त' क' लैतहुँ अपना केँ नीलाम,
हमर सर-सम्बन्धी अहाँ के अधिकार अछि,
खूब करु हमरा बदनाम,
हम खाली सोहारी के भूखल छी,
नहि चाही इज्जत, नहि चाही नाम,
पहिलुका प्रसंग नहि बताउ,
करय दिअ हमरा आराम,
तइयो, फेर हम नव शुरुआत करब,
बुझल अछि की हैत ओकर परिणाम,
फेर नहि आबै, एहि अँगना मे,
दर्दक टीस स' भरल कोनो सिसकी,
बिहाडिक तेज झोंका सेहो,
आबैत अछि गाछक काज,
एखन भले मझधार में छी,
मुदा लहरि पर लिखब अपन नाम।
कवि- सुभाष चन्द्र, जन्म- 28 अप्रैल, 1980। पिता- श्री विघ्नेश झा, ग्राम- हरिपुर मझराही टोला, प्रखण्ड- कलुआही, जिला- मधुबनी (बिहार)। वर्ष 2003 मे ल. ना. मि. विश्वविद्यालय, दडिभंगा सँ हिन्दी साहित्य में प्रतिष्ठा। पिछला पाँच साल सँ पत्रकारिता क्षेत्र मे सक्रिय। एक गोट हिन्दी कहानी संग्रह "मुफ्त की चाय" प्रकाशनाधीन। सम्प्रति हिन्दी पाक्षिक पत्रिका "प्रथम इम्पैक्ट", नई दिल्ली मे कार्यरत। सम्पर्क मोबाइल सँ- +91-98718 46705 आ इ-मेल
subhashinmedia @gmail.com


text:
एड्स के फैलत जाल
अपन मिथिला सेहो धीरे-धीरे एड्स के गिरफ्त में आबि रहल अछि. एचआईवी... एड्स आब बाहर रहय वाला बिहारी मजदूर के मार्फत गाम घर में दस्तक द रहल अछि. मिथिलांचल ... बिहार के लाखों लोक बाहर रहय छथिन्ह... एहि में बेसि लोक एहन छथि जे पंजाब... हरियाणा... दिल्ली... मुम्बई... कोलकाता जैसन बड़का शहर... मेट्रो में जाS क मजदूरी करय छथि. रिक्शा... ऑटो... ट्रक चलाबय छथि. सब्जी बेचय... ठेला लगाबय के काज करय छथि. छोट छिन्ह काज कय... नौकरी कय जिनगी चलाबय छथि. महीनों घर सं दूर रहय छथि. एम्हर ओम्हर चलि जाय छथि. जरूरी उपाय नहि करय छथि. सतर्कता नहिं बरतय के कारण एचआईवी के चपेट में आबि जाय छथि. ओना बीमार पड़ला आ दोसरो कारणे खून चढ़यला सं सेहो ई बीमारी कई बेर भ जाय छै. कई बेर छोट छिन अस्पताल में खून के जांच सेहो ठीक सं नहिं होय छै आओर ओ खून जखन चढ़ा देल जाय छै त नीक लोक सेहो बीमार भय जाइत छथिन्ह.
मजदूर सभ एक ठाम काज खत्म भेला पर दोसर ठाम जाS क काज करय छथि. ट्रक ड्राइवर सेहो देश भर में घुमय रहय छथि. ई लोकनि एड्स के बेसि शिकार बनय छथि. बिना कोनो सतर्कता बरतने सम्पर्क बना लैत छथि. आओर एकरा लेल कहि सकय छी सभस बड़का कारण छै जागरूकता के कमी...जानकारी के कमी. सरकार के आओर स्वयंसेवी संस्थान सभ के चाही जे अंग्रेजी चैनल आ अखबार के हटि छोट छिन स्तर पर गाम घर के स्तर पर जागरूकता अभियान चलयताह. दरभंगा... मधुबनी... पूर्णिया... कटिहार... सीतामढ़ी... मुजफ्फरपुर स्टेशन पर बाहर जाय वाला लोक सभ के जागरूक करताह. गाम घर में जाक एकर दुष्परिणाम से लोक के अवगत करयताह. हुनका बताबय पड़तन्हि जे अहां के किछ भ जायत त परिवार के कतेक कष्ट उठाबय पड़त. सरकारी आंकड़ा देखल जाय त सिर्फ मघुबनी में दु साल में करीब सात सौ लोक एचआईवी पॉजिटिव मिलल अछि. ई बड़ गंभीर गप्प अछि . ज्यादातर लोकक परिवार बिखड़ि गेल अ. परिवार... बाल बच्चा बिलखि रहल छै.
पिछला दिन एहि सभ पर जागरूकता लाबय लेल फिनलैंड दूतावासक अधिकारी अन्ना काइसा हेक्कीनेन पंडौल के गुरमाहा गाम में छलाह. ओ साफ कहलथिन्ह एकर बचाव एकर सुरक्षा अछि. बिना जागरूकता किछ नहिं होयत. गाम में भेल सेमिनार एहि पर चर्चा सेहो भेल जे रोजी रोटी कमाय लेल जे गरीब लोक सभ बाहर जाय छथि अनजाने में एकर शिकार बनि जाय छथि. एहि लेल अपना पर कनि नियंत्रण राखु आओर काज पर चलु.
मजदूर सभ एक ठाम काज खत्म भेला पर दोसर ठाम जाS क काज करय छथि. ट्रक ड्राइवर सेहो देश भर में घुमय रहय छथि. ई लोकनि एड्स के बेसि शिकार बनय छथि. बिना कोनो सतर्कता बरतने सम्पर्क बना लैत छथि. आओर एकरा लेल कहि सकय छी सभस बड़का कारण छै जागरूकता के कमी...जानकारी के कमी. सरकार के आओर स्वयंसेवी संस्थान सभ के चाही जे अंग्रेजी चैनल आ अखबार के हटि छोट छिन स्तर पर गाम घर के स्तर पर जागरूकता अभियान चलयताह. दरभंगा... मधुबनी... पूर्णिया... कटिहार... सीतामढ़ी... मुजफ्फरपुर स्टेशन पर बाहर जाय वाला लोक सभ के जागरूक करताह. गाम घर में जाक एकर दुष्परिणाम से लोक के अवगत करयताह. हुनका बताबय पड़तन्हि जे अहां के किछ भ जायत त परिवार के कतेक कष्ट उठाबय पड़त. सरकारी आंकड़ा देखल जाय त सिर्फ मघुबनी में दु साल में करीब सात सौ लोक एचआईवी पॉजिटिव मिलल अछि. ई बड़ गंभीर गप्प अछि . ज्यादातर लोकक परिवार बिखड़ि गेल अ. परिवार... बाल बच्चा बिलखि रहल छै.
पिछला दिन एहि सभ पर जागरूकता लाबय लेल फिनलैंड दूतावासक अधिकारी अन्ना काइसा हेक्कीनेन पंडौल के गुरमाहा गाम में छलाह. ओ साफ कहलथिन्ह एकर बचाव एकर सुरक्षा अछि. बिना जागरूकता किछ नहिं होयत. गाम में भेल सेमिनार एहि पर चर्चा सेहो भेल जे रोजी रोटी कमाय लेल जे गरीब लोक सभ बाहर जाय छथि अनजाने में एकर शिकार बनि जाय छथि. एहि लेल अपना पर कनि नियंत्रण राखु आओर काज पर चलु.
Subscribe to: Post Comments (Atom)


text:
साहित्यिक ओ सिने एक्टिविस्ट भास्कर झा 'भामती' नाटकक मंचन पर अपन विचार किछु एहि तरहें रखलनि अछि—
मैथिली नाट्य संस्था मिथियात्रीक झंकार, कोलकाता द्वारा 19 जनवरी 2014कें कला कुंज, कला मंदिर मे सुशील झा द्वारा लिखित ऐतिहासिक मैथिली नाटक 'भामती'क मंचन शंभूनाथ मिश्रक निर्देशन मे भेल. नाटकक मंचनसं पहिने एहि अवसर पर आयोजित सम्मान समारोहमे लब्ध प्रतिष्ठित लेखक आ 'भामति' केर नाट्यकार सुशील झा कें स्व. डॉ अशर्फ़ी झा अमरेश स्मृति मातॄभाषा संवर्धन सम्मान 2014सं सम्मानित कयल गेल. डारवेफ़ (डॉ अशर्फ़ी झा अमरेश वेलफ़ेयर एजुकेशनल फ़ाउन्डेशन)क चेयरमैन प्रो शंकर झा द्वारा सुशील झाकें 11001/- टाकाक नगद सम्मान राशिक संग प्रशस्ति पत्र प्रदान कएल गेल. ई सम्मान मातॄभाषा आ साहित्यक क्षेत्रमे उत्कृष्ट योगदानक लेल प्रतिवर्ष प्रदान कएल जायत अछि. पछिला बर्ख बरिष्ठ साहित्यकार गुणनाथ झाकें ई सम्मान प्रदान कएल गेल छल. कार्यक्रमक अन्तमे मिथियात्रीक झंकारक सचिव रंगकर्मी संजय ठाकुर सांगठनिक प्रतिवेदन पढि संस्थाक गतिविधि आ उपलब्धिपर इजोत देलनि. मंचक संचालन भास्कर झा कयलनि.
माननीया पूर्व सांसद आ हिन्दी विभागक पूर्व अध्यक्षा डॉ चन्द्रकला पाण्डेय द्वारा कार्यक्रमक उदघाटन कएल गेल. एहि अवसर पर मुख्य अतिथिक रूपमे एसके दास, सीमा शुल्क आयुक्त (पोर्ट) आ विशिष्ट अतिथिक रूपमे वरिष्ठ पत्रकार विश्वंभर नेवर उपस्थित छलाह. मिथिलाक इतिहासक पृष्ठभूमिक आधार पर भामती ठाढी गाम निवासी पं. वाचस्पति मिश्रक धर्मपत्नी छलीह. भामती नाटक जनश्रुति कथा पर आधारित अछि. ध्यातव्य अछि जे ई कथा मात्र भामतीक महान त्याग, तपस्या आ चरित्र पर आधारित अछि, जकर चर्च मिथिले धरि नहिं, अपितु समस्त भारतवर्षमे प्रसिद्ध अछि. भामती प्रतीक थीक मिथिलाक नारीक. मिथिलाक नारी माने भेल एकटा एहन प्रकाशकीय आभा जाहि आलोकमे सम्पूर्ण भारतीय नारीत्व प्रकाशित होयत अछि. ओना आदिकालहिंसं मिथिलाक नारी प्रखर एवं तेजस्विनी रहलीह अछि, जतय स्वयं शंकराचार्यकें मिथिलामे परास्त होबय पड़लनि आ एतS वाचस्पति मिश्र अपने घरमे, अपने स्त्री भामतीसं परास्त होइत छथि. स्त्री शक्ति स्वरुपा होइछ, तकर प्रमाण मिथिलामे प्राचीने कालसं निरन्तर भेटैत आयल अछि. उदाहरणार्थ त्रेतायुगमे जनक पुत्री सीता आ एहि कलियुगमे भामती अकाट्य प्रमाण अछि.
नाट्य निर्देशक शंभूनाथ मिश्रक वाचस्पतिक भूमिकाक बड्ड सराहनीय छल. प्रारंभिक गंभीरता आ साहित्यक प्रति प्रगाढ अनुराग मे रमल ग्रन्थकार आ नाटकक उत्तरार्धमे हुनक हॄदयमे जगल प्रेमक अनुभूति सं अभिभूत वाचस्पति मिश्रक चरित्रकए अपन भावाभिनय द्वारा जीवन्तता प्रदान कए शंभूनाथ मिश्र एक बेर फ़ेरसं अपन मनोहारी अभिनय आ कुशल नाट्य निर्देशनसं मैथिली नाट्यप्रेमीक हॄदयमे बनल अपन स्थानकें आरो पुख्ता केलनि अछि. जाहि गंभीरतासं वाचस्पति मिश्रक जीवनकें अपन अभिनयक प्रदर्शन सं रंगमंचीय कौशल देखौलनि, ओ अपने आपमे एकटा पैघ थिक. साहित्यिक जटिल वाक्यांशकें रंगमंचक भाषामे परिवर्तन कए नाटकमे प्रयुक्त सहज संवादक बले सब कलकारक अभिनयकें एकटा नव आयाम भेटल. नाटकक प्रमुख् नायिका भामतीक चरित्रमे श्रीमती शशिता रायक अभिनय उत्कृष्ट छल. संवाद सम्प्रेषण, हाव-भावक सहज अभिव्यक्ति नाटकक सफ़ल मंचनमे उल्लेखनीय यॊगदान बुझना गेल. नवोदित रंगकर्मी कुमारी पूजा पाठकक अभिनय नाटककें एकटा जीवन्त रुप प्रदान कयलक. ई हुनक पहिल नाट्याभिनय छल जाहिमे ओ अपन प्रभाव छोड़यमे बड्ड सफ़ल भेलीह.
मैथिली रंगमंच आ फ़िल्मक सशक्त अभिनेता रंगकर्मी दिनेश मिश्र द्वारा अभिनीत पुरन्धरक भूमिका उपस्थित दर्शककें अपन दिस खींचयमे सफ़ल भेल. नाटकमे पुरन्धर एकटा नकारात्मक चरित्र अछि जेकि भामतीक सहपाठी रहैत अछि. पुरन्धर पंडित वाचस्पति मिश्रक रचना वा पाण्डुलिपि सब चोरयबाक असफ़ल प्रयास करैत अछि. एहि खलपात्रकें विविध भाव-भंगिमासं जीवन्तता आ यथार्थता प्रदान करैत दिनेश मिश्रक अभिनय उत्कॄष्ट आ बड्ड प्रभावी रहल. हुनक हास्य आ व्यंग्य मिश्रित संवाद नीक लागल. एकमात्र दृश्य मे मंच पर बहुत दिनक बाद अवतरित भेल छलाह लोकप्रिय अभिनेता आ रंगकर्मी भवनाथ झा. वैद्य जीक एकटा छोटछीन भूमिकामे हुनक दमदार अभिनय बड्ड प्रशंसनीय रहल. दोसर दिस, सुधीर झाक शौमित्रक रुपमे सहज अभिनय सेहो बड्ड नीक लागल सब दर्शनकें.
'भामती’ नाट्यमंचनक सबसं पैघ विशेषता छल प्रयुक्त बैकग्राउन्ड गीत-संगीत. प्रत्येक दृश्यक समापन केर उपरान्त किछु गीतक बोलअक सहयोगसं संबंधित कथानक सार कहि नाटकक सहज सामंजस्यता रखबाक यथेष्ट प्रयास कएल गेल. गीतक माध्यमे कथा सारक अदभुत प्रस्तुति अपने आपमे विलक्षण छल गायक दिनेश सिंहक स्वर आकृष्ट कएलक. प्रकाश आ संगीतक मनोहारी संयोजन अदभुत छल.


text:
कलकत्ता : मिथिला भारतीय संस्कृतिक अग्रदूत रहल अछि. एतय एकसं एक विद्वान तपस्वी सभ भेलाह अछि. प्राचीन कालहिसं ई धरती विश्वकें धर्म, संस्कृति आ लोकाचार केर पाठ पढ्बैत रहल अछि. एहि पावन धरतीक एक दिस हिमालय आ दोसर दिस गंगा अछि. एहिसं ज्ञात होइछ जे मिथिला पावन धरती अछि जतय सीता जन्म लेलनि. एतय विद्यापति सन महात्मा भेल छथि, जिनक रचनाक आनंद लेबय हेतु स्वयं महादेव हुनक चाकर बनि आयल छलाह. मिथिला महोत्सवक उदघाटन समारोह मे बजैत राज्यपाल केसरी नाथ त्रिपाठी जनक, याज्ञवल्क्य, गौतम, कपिल, मंडन, अयाची, वाचस्पति जेहेन बहुतो विद्वतजन के नमन करैत नारी-अस्मिता एवं चेतना के प्रतीक के रूप में जानकी, गार्गी, भारती समेत आधुनिक काल के विश्वविख्यात विद्वान डॉ. गंगानाथ झा, डॉ. अमरनाथ झा, उमेश मिश्र, डॉ. सुभद्र झा सन नामक उल्लेख केलनि. सत्रक संचालन अंजय चौधरी केलनि.
रविदिन 7 दिसंबर कें मिथिला विकास परिषद् द्वारा स्थानीय तारासुंदरी पार्कमे मिथिला महोत्सवक उदघाटन समारोह मे परिषदक राष्ट्रीय अध्यक्ष अशोक झा 14 दिवसीय मिथिला महोत्सवक विषय मे विस्तारसं जनतब देलनि. सांस्कृतिक कार्यक्रम मे दर्शक पवन नारायणक गीत पर झूमि उठल. सुरेश पंकज केर गीत लोक कें बेस मनोरंजन केलक. मंच उद्घोषक किसलय कृष्ण दर्शक आ कलाकारक मध्य नीक तालमेल करैत कार्यक्रमक संचालन केलनि. एहि अवसर पर वीरेन्द्र मल्लिक, समाजसेवी कामदेव झा, जीवेन्द्र मिश्र, जुगल किशोर झा, पत्रकार तारकेश्वर मिश्र सहित मैथिलीप्रेमी लोकनि उपस्थित छलाह.


text:
मधुबनी: जानकी नवमी पर देशभरि मे ठाम-ठाम विविध आयोजन भेल अछि. मिथिला मे एकरे मैथिली दिवसक रूप मे मनाओल गेल. कतेको ठाम जानकीक प्रतिमा सहित पूजन कएल गेल त' भाषाप्रेमी लोकनि एकरा साहित्यिक आयोजनक संग मनओलनि.
एहि अवसर पर रत्नेश्वर झा केर संयोजन मे परजुआरि मे कविगोष्ठीक आयोजन कएल गेल. प्रो प्रीतम कुमार निषाद केर अध्यक्षता मे आयोजित कविगोष्ठी मे मुख्य अतिथि चंदनकुमार झा सहित महाकांत ठाकुर, डॉ. रानी झा, पंकज सत्यम, वशिष्ट कुमार झा, मैथिल प्रशांत, प्रो. शुभकुमार वरनवाल, डॉ. प्रजापति ठाकुर, दयाशंकर मिथिलांचली सहित अनेक लोक भाग लेलनि. संचालन दिलीप कुमार झा केलनि.
मैथिली भाषा मे लेखन सहित विविध क्रियाकलाप मे उत्कृष्ट काज केनिहार भाषाकर्मी कें 'मैथिलीसेवी सम्मान' देल जेबाक घोषणा समिति दिस सं भेल. पहिल खेप उक्त सम्मान मैथिली सेवी महाकांत ठाकुर कें देल गेलनि.


text:
सहरसा । एक दिस जखन पूरा बिहार एक दोसर क हाथ पकड़ि क बिहार कए शराब मुक्त करबा क लेल वचन लए रहल रहताह, तखने दोसर दिस सहरसा क बड़गाँव मे किछु उत्साही युवा एक दोसरा क हाथि पकड़ि कविश्वर चंदा झाक जन्मोत्सव मनेबा मे लागल रहताह । कविश्वर चंदा झा विचार मंच बड़गाँव एहि आयोजनक जिम्मा लेन छलाह ।
कविश्वर चंदा झा विचार मंचक आयोजक श्री राजेश रंजन झा एहि विषय मे जानकारी दैत बतेलथि जे मिथिला क महान कवि आ मिथिला रामायण क रचियता श्री कविश्वर चंदा झाक जन्म 21 जनवरी 1831 कए भेल छल । हुनकर जन्मदिवस कए हम सब हरेक साल हुनकर जन्मोत्सव क रूप मे मनेबाक लेल प्रयत्नरत छी ।
श्री झा कार्यक्रमक रूपरेखा पर प्रकाश दैत कहलथि जे मिथिलाक विभिन्न क्षेत्र स विद्वतजन, कवि, चिंतक आ मैथिली संगीतज्ञ सब कए आमंत्रित कैल गेल अछि । कार्यक्रम 21 जनवरी क भोर स शुरू होयत आर साँझ धरि चलत । आयोजनक तैयारी मे व्यस्त दोसर युवा मुकेश मानस कहलथि जे आजुक समय मे मैथिली गीत आर लोकगीत कए सुननिहारक संख्या दिनानुदिन घटल जा रहल अछि, लोकपलायनक चपेट मे पड़ि मिथिला निजता– उत्कर्ष– सांस्कृतिक परंपरा आ मूल्य-मान्यता सब किछु प्रभावित भ रहल अछि । एहि सन्दर्भ में मिथिलाक लोकगीत आ नृत्य कए आगामी कार्यक्रम मे समायोजित कैल गेल अछि । वर्तमान पीढी कए एकर मिठास सँ अवगत करायब आवश्यक बुझि कार्यक्रमक परिकल्पना हम सब तैयार केने छी।
ज्ञात होए जे कविवर चंदा झा सबसे पहिने मैथिली भाषा मे रामायण क रचना केलनि जेकर नाम ‘मिथिला भाषा रामायण’ पड़ल। कविवर द्वारा रचित कृति पुरूष परीक्षा, अहिल्या चरित्र आदि क रचना स मैथिली साहित्य कए एकटा नव आयाम देबाक महत्वपूर्ण कार्य हिनकहि द्वारा कैल गेल छल। कविश्वर कए मिथिलाक राजनीतिक, सांस्कृतिक आ साहित्यिक परिवेशक एतेक ज्ञान छलाह जे हुनकर बारे मे जार्ज ग्रियर्सन कहने छलाह Pandit Chandra (Chanda) Jha whome I know to be one of the most learned men in that part of India. हुनकर रचनात्मक सहयोग क पता हुनकर एहि दू पॉंति स पता चलैत अछि
लिखल जाय मिथिला इतिहास, नहि हो तहि मे शिथिल प्रयास,
विषय विशेष हमहु लिखिदेव, स्वपनहु एक टका नहि लेब ।।
एहि कार्यक्रम कए सफल बनेबाक लेल कविश्वर चंदा झा विचार मंच क श्री चंद्रशेखर झा, अभाविप केर विभाग संयोजक मुरारी मयंक, प्रभात रंजन, अविनाश खाँ बौआ, मन्नु कुमार, भीमशंकर झा, मुकेश सिंह सहित समस्त ग्रामीण तन-मन-धन स जुटल छथि ।


text:
सीतामढी स जनकपुर लेल बनत नव सडक, पर्यटक कए होएत सुविधा
समदिया
देवघर । सीतामढ़ी समेत पूरा मिथिला लेल सुखद समाद अछि। सीतामढी स जनकपुर तक सीधा सड़क बनेबाक स्वीकृति केंद्र द देलक अछि। संगहि पुनौरा धाम मे भव्य सीता मंदिर बनेबाक बाट सेहो साफ भ गेल। एकर विधिवत घोषणा 17 अप्रैल स शुरु भ रहल जानकी महोत्सव मे भ सकैत अछि। बिहार क राज्यपाल महामहिम सत्यपाल मालिक समेत कईटा गणमान्य लोक एहि महोत्सव मे शामिल हेतथि। 24 अप्रैल कए मुख्यमंत्री नीतीश कुमार सीतामढ़ी मे एहि प्रोजेक्ट क संभवत: एलान करताह। एहि संबंध मे जानकारी दैत भाजपाक राष्ट्रीय उपाध्यक्ष प्रभात झा आ सीतामढ़ी सांसद रामकुमार शर्मा कहला अछि जे इ रामायण सर्किट क विस्तार योजनाक हिस्सा अछि। पिछला साल केंद्रीय पर्यटन मंत्री क देल बयानक बाद काफी हंगामा भेल छल जाहि मे ओ कहने छलाह जे सीतामढ़ी मे माता सीता क प्रकट हेबाक कोनो प्रमाण नहि भेटल अछि ताहि लेल ओहि ठामक विकास लेल कोनो योजना नहि अछि। दोसर दिस इ समाद सेहो भेट रहल अछि ले बलिराजगढ़ क खुदाई लेल मुख्यमंत्री शीघ्र प्रधानमंत्री नरेंद्र मोदी स भेंट करताह। उल्लेखनीय अछि जे मिथिला नगरीक संबंध मे सेहो जानकारी अभाव अछि जे एहि ठामक खुदाई स पूर्ण भ सकैत अछि।


text:
पटना। प्रदेश क पहिल पैघ बायोमास (गोबर गैस) प्लांट छपरा क पुरान गुरहटी मे लागत। एहि स सिलेंडर मे गैस भरल जाइत। नवीन आ नवीकरण ऊर्जा मंत्रालय 400 घन मीटर क्षमता वाला प्लांट क स्वीकृति द देलक अछि। संगे देश क अन्य राज्य मे सेहो आठ टा पैघ प्लांट क मंजूरी भेटल अछि। प्लांट कए चलेबा लेल प्रतिदिन दस हजार किलोग्राम पशु क गोबर क आवश्यकता पड़त। इ प्लांट कमला बायोगैस इंटरप्राइजेज क नाम स आवंटित भेल अछि।
छपरा मे लगै वाला पैघ बायोमास प्लांट क लेल पचास फीसदी लागत खर्च अनुदान क रूप मे भेटत। 400 घन मीटर क प्लांट पर 70 लाख टका खर्च होइत। 35 लाख टका केन्द्र सरकार अनुदान देत। एकरा अलावा चंडीगढ़, हरियाणा आ कर्नाटक मे एक-एक हजार घन मीटर, पंजाब मे 600 आ 200 घन मीटर, महाराष्ट्र मे 500 घन मीटर आ गुजरात मे एकए ठाम 600 आ 400 घन मीटर क प्लांट निर्माण क मंजूरी नवीन आ नवीकरण ऊर्जा मंत्रालय द्वारा देल गेल अछि। बायोगैस क पैघ प्लांट स सिलेंडर मे गैस भरबाक समेत फर्टिलाइजर क उत्पादन करबाक आ पाइप लाइन स घर-घर गैस सप्लाई क सुविधा होइत। एतबे नहि नवीन आ नवीकरण ऊर्जा मंत्रालय क गोबर स बिजली उत्पादन करबाक सेहो एकटा योजना आइल अछि। अखनि तक बिहार क लोक इ योजना क लाभ नहि उठा सकल अछि। एहि मे लागत खर्च क 40 फीसदी राशि अनुदान क रूप मे भेटत। एहि मे तीन किलोवाट स 20 किलोवाट आ 20 किलोवाट स 100 किलोवाट बिजली उत्पादन क प्लांट लगेबा पर प्रति किलोवाट 40 हजार टका अनुदान भेटत। 100 स 250 किलोवाट पर 30 हजार टका प्रति किलोवाट क हिसाब स अनुदान भेटत, जे लागत खर्च क 40 फीसदी होइत। मालूम हुए जे गांव-गांव लगै वाला गोबर गैस प्लांट क क्षमता महज 2 स 3 घन मीटर होइत अछि। बिहार रिन्युएबुल इनर्जी डेवलपमेंट एजेंसी (ब्रेडा) क निदेशक जीवन कुमार सिन्हा कहलथि जे बायोगैस क पैघ प्लांट प्रदेश क सब टा हिस्सा मे लगबाक जरूरत अछि। एकरा लेल प्रोजेक्ट बना कए ब्रेडा कार्यालय मे जमा करै पड़तह। तखन मंजूरी लेल ओकरा नवीन आ नवीकरण ऊर्जा मंत्रालय मे पठाउल जाइत।
बायोमास प्लांट स सिलेंडर मे भरल जाइत गैस
पटना। प्रदेश क पहिल पैघ बायोमास (गोबर गैस) प्लांट छपरा क पुरान गुरहटी मे लागत। एहि स सिलेंडर मे गैस भरल जाइत। नवीन आ नवीकरण ऊर्जा मंत्रालय 400 घन मीटर क्षमता वाला प्लांट क स्वीकृति द देलक अछि। संगे देश क अन्य राज्य मे सेहो आठ टा पैघ प्लांट क मंजूरी भेटल अछि। प्लांट कए चलेबा लेल प्रतिदिन दस हजार किलोग्राम पशु क गोबर क आवश्यकता पड़त। इ प्लांट कमला बायोगैस इंटरप्राइजेज क नाम स आवंटित भेल अछि।


text:
झुट्ठो जे नहि डाइन नचौलक ओ भगता ओ धामी की!
एको गाम जँ डाहि ने सकलहुँ तँ ओढने रमनामी की!
अक्षत-चानन, धूप-दीपसँ जतऽ यज्ञ सम्पूर्ण हुअए-
ततऽ जँ क्यो हड्डी रगडैए ओ कामी ओ कलामी की!
बाप-माएपर्यन्त परोसैछ स्नेह जखन बटखारासँ-
नकली सभक दुलार लगैए से काकी से मामी की!
सोनित सेहो शराब बनै छै शासनके सनकी भट्ठी-
दियौ घटाघटि जे भेटए से फुसियाही की दामी की!
पोखरिक रखबारी पएबालए कण्ठी खालि बान्हि लिअ
फेर गटागटि घोँटने चलियौ से पोठिया से बामी की!
बान्हि लङ्गोटा कूदि गेल प्रेमर्षि सेहो अखाडामे
ढाहि सकल ने जुल्म-इमारत ओ जुआरि ओ सुनामी की


text:
भुटान
भुटान दक्षिण एसियामे अवस्थित एउटा छोट देश छी । एकर दक्षिण, पूर्व आ पश्चिममे भारत आ उत्तर दिशामे गणतन्त्र चीनक तिब्बत सँ सीमा जुड़ल अछि । भुटानक दक्षिणमे भारत अछि आ उत्तरमे चीन स्वशासित राज्य तिब्बत। भुटानीसभ अपन देश भुटानकें स्थानीय नाम द्रुक यू अर्थात ड्रयागनक देश कहैत अछि । ई देश मुख्यतः पहाडी अछि आ मात्र दक्षिणी भागमे किछ समतल भूमि अछि । सांस्कृतिक आ धार्मिक रूपमे भुटान तिब्बत आ नेपालक सांस्कृति सँ जुड़ल अछि । भुटान सन् १६४४ मे वर्तमान राजासभक पुर्खा शाब्द्रुङ ङावाङ नामग्यालके स्थापना केनए छल । भुटानक आधिकारिक भाषा जोङ्खा छी मुदा एतय अन्य बहुत रास भाषासभ सेहो बाजल जाएत अछि । भुटानमे नेपालीभाषीसभक सेहो बाहुल्यता अछि ।
विषय सूचीसभ
इतिहास[सम्पादन करी]
सन्दर्भ सामग्रीसभ[सम्पादन करी]
- ↑ "Bhutan Population clock", Countrymeters.info, २०१२, अभिगमन तिथि २२ अक्टुबर २०१२।
- ↑ "Population and Housing Census of Bhutan — 2005" (PPT), UN, २००५, अभिगमन तिथि ५ जनवरी २०१०।
- ↑ ३.० ३.१ ३.२ ३.३ "Bhutan", International Monetary Fund, अभिगमन तिथि १७ अप्रैल २०१२।


text:
पटना। नेशनल इंस्टीटयूट ऑफ ऐमच्योर रेडियो, हैदराबाद बिहार क आपदा प्रबंधन आ ग्रामीण विकास क क्षेत्र मे कार्यरत संस्था कए हैम रेडियो क केंद्र क रूप मे चयनित केलक अछि। पटना क प्रोफेसर जीपी सिन्हा सेंटर फोर डिजास्टर मैनेजमेंट आ रूरल डेवलपमेंट कए हैम रेडियो केंद्र क रूप मे चयनित कैल गेल अछि। हैम रेडियो केंद्र क रूप मे मान्यता भेटलाक बाद संस्था संचार माध्यम क रूप मे हैम कए सरकारी कर्मचारी, स्वयं सेवी संस्था, स्कूल कालेज आ हैम रेडियो क्लब क बीच प्रचारित करत। हैदराबाद क संस्था पटना मे हैम रेडियो स्टेशन स संबंधित उपकरण स्थापित करत। नेशनल इंस्टीटयूट आफ ऐमच्योर रेडियो (नायर), हैदराबाद क निदेशक एस राम मोहन कहला जे चक्रवात, इंटरनेट, बाढ़, भूकंप आ अन्य आपदा स प्रभावित बिहार मे संचार क साधन क टूटबाक आशंका रहैत अछि। एहन मे हैम रेडियो काफी उपयोगी साबित भ सकैत अछि। हैम रेडियो आपस मे संपर्क क बहुत सस्ता आ महत्वपूर्ण साधन अछि। जीपी सिन्हा कहला जे एहि ठाम हैम रेडियो क गैर पेशेवर मदन मोहन क स्मृति मे एकटा केंद्र स्थापित कैल जाएत। हैम कए स्कूली, कॉलेज क छात्र कए शौक क रूप मे प्रोत्साहित कैल जाएत।
मुख्य पृष्ठ समाचार बिहार खुलत हैम रेडियो केंद्र


text:
सगर राति दीप जरए , आन्दोलन आ बभनभोज- अतुलेश्वर
सगर राति दीप जरए , आन्दोलन आ बभनभोज- अतुलेश्वर
कथा साहित्यक प्रकाशन करए वला पत्र-पत्रिका अभावक कारण एकटा प्रश्न ठाढ़ भेल कि यदि मैथिलीक रचनाकारकें अपन रचनाक लेल कोनो मंच नहि भेटत तँ मैथिली आबयवला समयमे रचनाकारक अभाव सँ गुजरि सकैत अछि। आ मैथिली भाषा आ साहियक क्रान्तिकारी पुरुष डा.काञ्चीनाथ झा किरणक जन्म दिवसक अवसर पर लोहना गाममे जे समारोह आयोजन भेल छल ओहिमे पंजाबी भाषामे जहिना भरि रातिक कथा गोष्ठी कयल जा रहल छल ओहिना मैथिली भाषामे आरम्भ कयल जाए। आ कथा साहित्यक पुरोधा आ युवा साहित्यकारक पथपर्दशक स्व. प्रभाष कुमार चौधरीक नेतृत्वमे ई आन्दोलन प्रारम्भ भेल । कहल जा सकैछ जे काल सापेक्ष ई आन्दोलन मैथिली साहित्य लेल वरदान साबित भेल,कारण कतेको कथाकार, आलोचक एहि आन्दोलन सँ मैथिली साहित्य मध्य उपस्थित भेलाह तँ दोसर दिश एक नव आलोचनाक बाट फूजल। मुदा आइ काल्हि तँ एहि मे कथाक चर्चा सँ बेशी मानकीकरण,कखनो जातिवाद,कखनो भत्ताक गप्प होइत अछि। एतेक धरि जे कथाक गोष्ठीक अस्मिता पर कुठाराघात करैत किछु मैथिली अहित सेवी लोकनि ओकरा सरकारी संस्थाक कार्यक्रमसँ जोड़ि ओकर अस्मिता आ स्वतंत्रताक नष्ट करबाक प्रयास क’ रहल छथि। कारण जखनहिं साहित्य अकादेमी आ सरकारी संस्था सभसँ जोड़ल जाएत तँ एहि गोष्ठी सँ जनसहभागिता कम भेल जाएत आ कथा गोष्ठी अपन उद्देश्यक बाटसँ भटकि जाएत ई षडयंत्र हमरा जनैत एहि कारणेँ कएल जा रहल अछि , जे मैथिलीमे नव-नव रचनाकारक अभाव हुअए आ मैथिली साहित्य किछु वर्ग धरि सिमटि जाए। एहि तरहेँ बहुतों गोटा एहि बेरक कथा गोष्ठीकेँ सगर राति दीप जरएक श्रृंखला सँ नहि जोड़बाक आग्रह कयलन्हि अछि समर्थन हमरो अछि,कारण यदि हम सभ विरोध नहि करब तखनि ई लोकनि हमर सभक अस्मिता पर एहिना आघात कयल करताह आ जेकरा रोकब आवश्यक अछि, एहि लेल एकजूट होयब जरूरी अछि।नहि तँ एकटा आन्दोलन षडयंत्रक फाँसमे समाप्त भ’ जाएत।
हँ एहि गोष्ठी मे एकटा बात उठल छल जे बभनभोज। गोष्ठी कथा गोष्छी नहि भ’ बभनभोज भ’ गेल , ई सगर राति दीप जरए लेल एकटा आर आघात भेल । आशा करब आदरणीया विभा रानी सँ जे एहि आन्दोलनक दीपकेँ उद्देश्य सँ नहि भटकय देथि पुनः माँ जानकीक भाषा मैथिलीक आन्दोलन अपन उद्देश्य मे लागि जाए। आ सगर राति दीप जरए मैथिली कथा साहित्यक दीपकेँ मात्र जरौने टा नहि रहए ओ सम्पूर्ण विश्वमे मैथिली कथा साहित्यक दीप जगमगबैत रहए । एहि कामनाक संग हम सभ पुनः अपन आन्दोलनक नेतृत्व स्वयं करी आ घुसपैठिया लोकनिकेँ एहि आन्दोलन सँ भगाबी । एहि उद्देश्य संग दक्षिण भारत आबि आ माँ जानकीकेँ मोन पाड़ि।
Arvind Thakur
हम आएब ! अवश्य आएब ! 81/82 क चक्करक बादो आएब !
Like · · Share · February 8 at 11:05am
Umesh Mandal, रवि भूषण पाठक and 2 others like this.
Gajendra Thakur kono 81-82 ka chakkar nai chhai. ee 81 m chhiyai, sahitya akademi goshthi ke sagar raatik manyata nai del jaa sakat.
February 8 at 9:54pm · Like · 2
Shyam Darihare EE manyata debak adhikar kon sanstha wa vyakti ke chani. Anere ekta neek andolan ke duri karbak prayas band kayal jaybak chahi. sagar rati deep jaryak madhyame apan rajniti karab nindniy thik.
19 hours ago · Like
Gajendra Thakur श्याम दरिहरे जी। सगर राति दीप जरयकेँ साहित्य अकादेमीक बंधक बनेबाक कोनो प्रयास बा ओइ प्रयासक समर्थन क्षम्य नै छै। सगर रातिक माध्यमसँ जे राजनीति कएल जा रहल छल ओकरा ध्वस्त क' देल गेल अछि। सुपौल सगर रातिमे जातिवादी स्वरकेँ रमानन्द झा रमण जी द्वारा देल मौन समर्थनक बाद सगर राति ओरहा मे रमानन्द झा रमण जी द्वारा जे जातिवादी स्वर उठाएल गेल रहै जे ओ श्रोत्रिय रहलाक बादो पासवान ऐठाम जा क' हुनका आ सगर राति पर अहसान केलनि ई सभ गप सगर रातिमे असहनीय अछि।
19 hours ago · Like
Shyam Darihare Sagar rati deep jaraya kahiyo kakro badhak wa gulam ne chhalaik aa ne kakaro satta chhaik je ee kay sakat. Maithilik je sthiti chhaik tahi me ehan vivad uthayab ghaatak chhaik. jani bujhi kay kichhu lok ehi aandolan ke hathiyabay aa prachar payba lel apsyant chhathi. sagar raati deep jaray jahina chhaik tahina rahay del jay. Rajniti tuarat band ho. Badhiya likhbak badla rajniti karab nindniy thik.
19 hours ago · Like
Gajendra Thakur श्याम दरिहरे जी। चारि गोटे मिलि क' एक दोसराक कथाक बाहबाही करै छला, मात्र एक्के जातिक ई गोष्ठी छलै, क्वालिटीक ओत' अभाव छलै आ ओ राजनीतिक अखारा छल, सर्वहारा वर्ग एकरासँ दूर रहै,नव कथाकार नै जुड़ि रहल छला, किछु गोटे एकरा हथियेने छला, आ सएह सभ आब कब्जा छुटला पर हाक्रोश क' रहल छथि; यएह एकर स्वरूप रहै, एकर स्वरूप ओहिना रह' देल जाइ से अहाँक इच्छा अछि? मैथिली आगाँ बढ़ए आ ओकरा पर लागल जातिवादी कलंक दूर होइ ओइ सँ अहाँक कोनो सरोकार नै। सभ जाति सभ क्षेत्रक लोक मैथिलीसँ आ सगर राति सँ जुड़ि रहल छथि, ओइसँ अहाँकेँ प्रसन्नता नै अछि? आन्दोलन केँ राजनीति आ राजनीतिकेँ आन्दोलन कहिया धरि अहाँ बुझैत रहबै?
19 hours ago · Like
Shyam Darihare sagar rati deep jaray ne rajnitik manch chhaik aa ne sarkari rahat kendra. Je neek likhat takar naam hetaik. Neek rachnak prashansa hetaik. Ehi me jativad, sarvhara aadi shabdavalik prayog vaih lok kay sakait achhi jakra rachana karm sa nahi apitu matra rajniti sa matlab hoik. Kharab rachnak yadi keo godhiyanbadak adhar par wah wahi kartaik t se prabudh pathak swikar nahi kartaik. Ehi me jatik kon sawal chhaik. sawal matr rachanak gunvatta chhaik. Anere aamil pibak kono jarurati nahi. Jati aa sarvhara shabd aanika ahan lekhan kary me seho aarakshanvadi rajniti aani rahal chhi. Bhashak ehan seva lel badhai.Yadi kono truti ehi me chhaik t okar samadhan hobak chahi muda mathdukhi chhorabay lel aatmhatya ghor anuchit achhi. Hamra kon chij say sarokar achhi takar chinta me aahan kiyak parait chhi. Rajniti aa andolan me antar bujhbak hamara aahan atek abgati nahi achhi se t aab nahiye achhi.
18 hours ago · Like
Gajendra Thakur सगर राति दीप जरय राजनीतिक मंच नै छै, आ नहिये सरकारी राहत केन्द्र; मुदा साहित्य अकादेमी राजनीतिक मंच बनि गेल छै आ मैथिल ब्राह्मणक किछु कट्टर तत्त्व जकर रचनामे कोनो जान नै छै तकरा साहित्य अकादेमी राहत सेहो प्रदान करैए। आ जे ओइ साहित्य अकादेमी आदि सरकारी संस्थासँ बिनु रचनाक श्रेष्ठाक राहत लेबा लेल लालायिय छथि ओ जाति आधार पर सगर रातिकेँ ओकर बंधक बनब' चाहै छथि। सर्वहारा आ जाति शब्दक चर्चा साहित्यमे नै हेबाक चाही ई सुनैत सुनैत हमर कान पाकि गेल अछि। जकर रचनामे जान नै होइ छै, जकरा पाठक नै छै, गोधिया बना क' जे सड़ल पाकल रचनापर प्रशंसा पेबाक आदति धेने अछि, तकरा आन्दोलन राजनीति बुझेतै, जे सुखाएल इनारक बेंग छथि, हुनका मैथिली केँ पाठक भेटने सभसँ बेशी कष्ट छन्हि, कारण गोधियाँ सभपर पाठक हँसि रहल छन्हि। मात्रक एक जातिक (मैथिल ब्राह्मणक किछु कट्टर तथाकथित साहित्यकारक) आरक्षण जाधरि मैथिली लेल छलै (साहित्य अकादेमीमे अखनो धरि छै) तकर पक्षमे आ तकरा हाथे सगर रातिकेँ बेचबापर बिर्त लोक जखन "लेखनमे आरक्षण" क विरोध करै छथि तँ अपन तर्कक घुरछीमे अपने फँसि जाइ छथि, हुनका अपन जातिक सड़ल पाकल साहित्य श्रेष्ठ लगै छन्हि आ तकर विरोधकेँ ओ "मथदुक्खी छोड़ाबए लेल आत्महत्या" कहै छथि, आ जँ सत्य सोझाँ आनल जाए तँ तइपर अपन "आमिल पीबि क'" बजबाकेँ ओ दोसराक आमिल पीब कहै छथि। आ त्रुटि लेल समाधान लेल अहाँ हुनकर पएर पकड़ू, कारण मैथिलीकेँ ओ लोकनि मारि क' सुखाएल इनार रूपी साम्राज्यक मठाधीश बनल छथि, आ भाषाक तइ रूपेँ सेवा केलाक लेल ओ बधाइ सेहो चाहै छथि!! अहाँकेँ कोन चीजक सरोकार अछि से स्पष्ट अछि, आ कोन चीजक अवगति सेहो स्पष्ट अछि।
18 hours ago · Like · 1
Shyam Darihare Shyam Darihare Aahank aakrosh bharal bhasha say bujhait achi je aahan kono vyaktigat karne sahitya akadmik virudh jhanda uthene chhi. Se hamra nahi bujhal chhal aane bujhay chahait chhi. Ham baat matr Sagar rati deep jaryak kay rahal chhi. Aahan bat ke sahitya akadmi dis lay ja rahl chhi. Aahan hamara bich kono prichay seho nahi achhi tain binu janane vyaktigat tippani sa bachbak chahi. Takhan ekta baat kahab je ankar dalaan chhinikay hathiya kay chichiyabay sa badhiya je apana butta sa swayngak ekta nishkalank, aa jati varg vihin dalaanak nirman kay ohi par taal thoki se besi purusharthak baat. Hamra sa kono mathadhish galat thapri pitba let se sattha ehi duniya me kakro nahi chhaik. Ehan kono mathadhish ekhan dhari janam nahi lelkaiak achhi. Aahan ke katahu abharay t suchit karb. kono lobh lalach lel bhashai rajniti karybala lok Darihare lag thadh hobak pahine seho ek say ber sochat kiyak t hamara janayvala keo ehan himmat nahi karat. Aa agar karat t ..... Binu kono parichayak etek baat apne sunaol se dhanyvaad.
17 hours ago · Like
Gajendra Thakur अहाँकेँ बुझाइत अछि बा अहाँ सएह बुझ' चाहै छी, आ से अहाँ किए बुझ' चाहै छी से स्पष्ट अछि। अहाँकेँ अपन भाषा आक्रोशित नै बुझाइए, आ दोसराक तर्क किए आक्रोश बुझाइए सेहो स्पष्ट अछि। हम सगर राति दीप जरय क गप क' रहल छी, आ कारण सुनेलौं जे अहाँ बा कियो साहित्य अकादेमीक गोष्ठीकेँ सगर राति कोन कारणसँ बनाब' चाहै छथि, मैथिली केँ पाठक भेटलै, ओ एक जातिक घुरछीसँ बाहर निकललै, ओकर स्तर भारत आ नेपालक आन भाषाक साहित्यक समक्ष एलै, तँ ऐ सँ अहाँकेँ खुशी किए नै अछि? अहाँसँ हमरा व्यक्तिगत परिचय नै अछि आ कएक बिलियनक विश्वमे सभक सभसँ परिचय संभव नै छै तैयो अहाँ व्यक्तिगत टिप्पणी करै छी आ से आरोप दोसरा पर किए लगबै छी, सेहो स्पष्ट छै। सगर राति किछु गोटेक दलान रहै, ई स्वीकारोक्ति अहाँक विषयमे बहुत किछु कहि जाइए, आ अहाँ किए चिचिया रहल छी तकरो विषयमे टिप्पणी करैए। अहाँसँ कोनो मठाधीश थोपरी नै पिटबा रहल अछि,लोभ लालच बला अहाँ सँ सटि नै सकैए, आ जँ से सटत तँ तकरा अहाँ गरदा छोड़ा देबै; मुदा तखन अहाँ ई किए क' रहल छी। एकर कारण ई तँ नै अछि जे ओकर सभक सोच आ आइडियोलोजी अहाँक आइडियोलोजी सँ मेल खाइत अछि, आ जे से अछि तँ अहाँक ई स्वीकारोक्ति दुखद अछि आ ओइ आइडियोलोजीसँ हमर मतभिन्नता आजन्म रहत।
Subscribe to: Post Comments (Atom)


text:
एकरे नाम अछि जिनगी....
लोक सुरक्षित स्थान केर तलाश मे पानि मे भटकि रहल छथि. लोक ऊंच स्थान... बांध... नहर... सड़क स्टेशन... सरकारी दफ्तर... स्कूलक छत पर शरण लs रहल छथिन्ह. शहर के तरफ जा रहल छथिन्ह. शहर मे राहत शिविर लगाएल जा रहल अछि. एकरे संग ओहन जगह जे ऊंच अछि... पानि सं बचल अछि ओतेय के लोक सभ बाढ़ि प्रभावित इलाका सं आबय वाला लोक सभ के मदद कs रहल छथिन्ह. लोक सभ अपन दुख भूलि दोसरा के मदद कs रहल छथिन्ह. खाय... पिबय... रहय के इंतजाम कs रहल छथिन्ह. दवाई के इंतजाम कs रहल छथिन्ह. एक दोसरा के हिम्मत...ढॉढस बढ़ा रहल छथिन्ह. एक दोसरा के कहि रहल छथिन्ह कि करबय एकरे नाम जिनगी अछि.
Subscribe to: Post Comments (Atom)


text:
राष्ट्रीय फ़िल्म पुरस्कार
राष्ट्रीय फ़िल्म पुरस्कार फ़िल्मों के क्षेत्र में दिये जाने वाले भारत के काफी पुराने पुरस्कार हैं जो सन १९५४ से दिये जा रहे हैं। यह पुरस्कार तीन खंडो मे प्रदान किये जाते है; फीचर फिल्म,गैर फीचर फिल्म और सिनेमा पर श्रेष्ठ लेखन|
अनुक्रम
विशेष पुरस्कार
फीचर फिल्म खंड
स्वर्ण कमल
- राष्ट्रीय फ़िल्म पुरस्कार - सर्वश्रेष्ठ फ़िल्म
- राष्ट्रीय फ़िल्म पुरस्कार – सर्वश्रेष्ठ निर्देशन
- राष्ट्रीय फ़िल्म पुरस्कार - मनोरंजन से भरपूर सबसे लोकप्रिय फ़िल्म
- राष्ट्रीय फ़िल्म पुरस्कार - निर्देशक की श्रेष्ठ प्रथम फ़िल्म
- राष्ट्रीय फ़िल्म पुरस्कार - सर्वश्रेष्ठ बाल फिल्म
- राष्ट्रीय फ़िल्म पुरस्कार - सर्वश्रेष्ठ एनिमेटेड फ़िल्म
रजत कमल
- राष्ट्रीय फ़िल्म पुरस्कार - सर्वश्रेष्ठ अभिनेता पुरस्कार
- राष्ट्रीय फ़िल्म पुरस्कार - सर्वश्रेष्ठ अभिनेत्री पुरस्कार
- राष्ट्रीय फ़िल्म पुरस्कार - सर्वश्रेष्ठ सहायक अभिनेता पुरस्कार
- राष्ट्रीय फ़िल्म पुरस्कार - सर्वश्रेष्ठ सहायक अभिनेत्री पुरस्कार
- राष्ट्रीय फ़िल्म पुरस्कार - सर्वश्रेष्ठ बाल कलाकार
- राष्ट्रीय फ़िल्म पुरस्कार - सर्वश्रेष्ठ संगीत निर्देशन
- राष्ट्रीय फ़िल्म पुरस्कार - सर्वश्रेष्ठ पार्श्वगायक
- राष्ट्रीय फ़िल्म पुरस्कार - सर्वश्रेष्ठ पार्श्वगायिका
- राष्ट्रीय फ़िल्म पुरस्कार - सर्वश्रेष्ठ गीत
- राष्ट्रीय फ़िल्म पुरस्कार - सर्वश्रेष्ठ कला निर्देशन
- राष्ट्रीय फ़िल्म पुरस्कार - सर्वश्रेष्ठ ऑडियोग्राफी
- राष्ट्रीय फ़िल्म पुरस्कार - सर्वश्रेष्ठ नृत्य संयोजन
- राष्ट्रीय फ़िल्म पुरस्कार - सर्वश्रेष्ठ छायांकन
- राष्ट्रीय फ़िल्म पुरस्कार - सर्वश्रेष्ठ पोशाक रचना
- राष्ट्रीय फ़िल्म पुरस्कार - सर्वश्रेष्ठ सम्पादन
- राष्ट्रीय फ़िल्म पुरस्कार - सर्वश्रेष्ठ मेकअप
- राष्ट्रीय फ़िल्म पुरस्कार - सर्वश्रेष्ठ पटकथा
- राष्ट्रीय फ़िल्म पुरस्कार - सर्वश्रेष्ठ विशेष प्रभाव
- राष्ट्रीय फ़िल्म पुरस्कार - विशेष जूरी पुरस्कार / विशेष उल्लेख
- राष्ट्रीय फ़िल्म पुरस्कार - पर्यावरण संरक्षण पर सर्वश्रेष्ठ फ़िल्म
- राष्ट्रीय फ़िल्म पुरस्कार - परिवार कल्याण पर सर्वश्रेष्ठ फ़िल्म
- राष्ट्रीय फ़िल्म पुरस्कार - राष्ट्रीय एकता पर सर्वश्रेष्ठ फ़िल्म
- राष्ट्रीय फ़िल्म पुरस्कार - अन्य सामाजिक मुद्दे पर सर्वश्रेष्ठ फ़िल्म
- भारत के संविधान के आठवें अनुसूची में निर्दिष्ट प्रत्येक भाषा में सर्वश्रेष्ठ फीचर फिल्म
- राष्ट्रीय फ़िल्म पुरस्कार – असमिया भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – उर्दू भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – ओड़िया भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – बांग्ला भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – बोडो भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – डोगरी भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – काश्मीरी भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – कन्नड़ भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – कोंकणी भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – गुजराती भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – तमिल भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – तेलुगू भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – पंजाबी भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – मलयालम भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – मणिपुरी भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – मराठी भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – संस्कृत भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – हिन्दी भाषा की सर्वश्रेष्ठ फ़िल्म
- भारत के संविधान के आठवें अनुसूची में निर्दिष्ट भाषा के अलवा अन्य भाषाओं में सर्वश्रेष्ठ फीचर फिल्म
- राष्ट्रीय फ़िल्म पुरस्कार – अंग्रेजी भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – कोडावा भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – भोजपुरी भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – खासी भाषा की सर्वश्रेष्ठ फ़िल्म
- राष्ट्रीय फ़िल्म पुरस्कार – तुलू भाषा की सर्वश्रेष्ठ फ़िल्म
बंद पुरस्कार
- राष्ट्रीय फ़िल्म पुरस्कार – दूसरी सर्वश्रेष्ठ फीचर फ़िल्म
- राष्ट्रीय फ़िल्म पुरस्कार – तीसरी सर्वश्रेष्ठ फीचर फ़िल्म
- राष्ट्रीय फ़िल्म पुरस्कार – सर्वश्रेष्ठ कहानी
गैर-फीचर फिल्म खंड
स्वर्ण कमल
- राष्ट्रीय फ़िल्म पुरस्कार – सर्वश्रेष्ठ गैर-फीचर फ़िल्म
- राष्ट्रीय फ़िल्म पुरस्कार – सर्वश्रेष्ठ गैर-फीचर फ़िल्म निर्देशन
रजत कमल
- विशेष ज्यूरी पुरस्कार
- श्रेष्ठ ध्वनि चित्रण
- राष्ट्रीय फ़िल्म पुरस्कार – सर्वश्रेष्ठ कृषि फ़िल्म
- राष्ट्रीय फ़िल्म पुरस्कार – सर्वश्रेष्ठ गैर-फीचर एनिमेशन फ़िल्म
- राष्ट्रीय फ़िल्म पुरस्कार – सर्वश्रेष्ठ नृविज्ञान / नृवंशविज्ञान फ़िल्म
- राष्ट्रीय फ़िल्म पुरस्कार – सर्वश्रेष्ठ कला / सांस्कृतिक फ़िल्म
- राष्ट्रीय फ़िल्म पुरस्कार – सर्वश्रेष्ठ जीवनचरित्र फ़िल्म
- राष्ट्रीय फ़िल्म पुरस्कार – सर्वश्रेष्ठ शैक्षिक / प्रेरक / निर्देशात्मक फ़िल्म
- राष्ट्रीय फ़िल्म पुरस्कार – सर्वश्रेष्ठ पर्यावरण / संरक्षण फ़िल्म
- राष्ट्रीय फ़िल्म पुरस्कार – सर्वश्रेष्ठ अन्वेषण / साहसिक फ़िल्म
- राष्ट्रीय फ़िल्म पुरस्कार – परिवार कल्याण पर सर्वश्रेष्ठ फ़िल्म
- राष्ट्रीय फ़िल्म पुरस्कार – सर्वश्रेष्ठ ऐतिहासिक पुनर्निर्माण / संकलन फ़िल्म
- राष्ट्रीय फ़िल्म पुरस्कार – सर्वश्रेष्ठ खोजी फ़िल्म
- राष्ट्रीय फ़िल्म पुरस्कार – सर्वश्रेष्ठ प्रोमोशनल फ़िल्म
- राष्ट्रीय फ़िल्म पुरस्कार – सर्वश्रेष्ठ वैज्ञानिक फ़िल्म
- राष्ट्रीय फ़िल्म पुरस्कार – सर्वश्रेष्ठ लघु फ़िल्म
- राष्ट्रीय फ़िल्म पुरस्कार – सामाजिक मुद्दे पर सर्वश्रेष्ठ फ़िल्म
बंद पुरस्कार
- राष्ट्रीय फ़िल्म पुरस्कार – सर्वश्रेष्ठ प्रायोगिक फ़िल्म
- राष्ट्रीय फ़िल्म पुरस्कार – सर्वश्रेष्ठ फिल्मस्ट्रीप
- राष्ट्रीय फ़िल्म पुरस्कार – सर्वश्रेष्ठ औद्योगिक फ़िल्म
- राष्ट्रीय फ़िल्म पुरस्कार – सर्वश्रेष्ठ समाचार समीक्षा
- राष्ट्रीय फ़िल्म पुरस्कार – सर्वश्रेष्ठ न्यूज़रील कैमरामैन
सिनेमा पर श्रेष्ठ लेखन
स्वर्ण कमल
- राष्ट्रीय फ़िल्म पुरस्कार – सिनेमा पर सर्वश्रेष्ठ पुस्तक
- राष्ट्रीय फ़िल्म पुरस्कार – सर्वश्रेष्ठ फ़िल्म समालोचन
लक्ष्य
राष्ट्रीय फिल्म पुरस्कारों का लक्ष्य सुरुचिपूर्ण और तकनीकी तौर पर उत्कृष्ट तथा सामाजिक तौर पर प्रासंगिक फिल्मों के निर्माण को बढ़ावा देकर सिनेमा के माध्यम से देश के विभिन्न क्षेत्रों की संस्कृतियों के प्रति समझ और सम्मान के प्रति योगदान करना और इस प्रकार राष्ट्र की एकता और अखंडता को बढ़ावा देना है।


text:
कलकत्ता/दड़िभंगा. मैथिलीक चर्चित फ़िल्म 'सस्ता जिनगी महग सेनूर'क संटुआ कें केs बिसरत? अपन सहज आ स्वाभाविक अभिनय कला आ संवाद बजबाक अदभुत शैली केर कारण समस्त मैथिल दर्शकक हृदय मे नीक स्थान बनबय बला आ सभक पसिनगर कलाकार छथि रोमी (प्रदीप) 'संटुआ' ठाकुर. मूलत: दरभंगा जिलाक नेहरा कें रहनिहार रोमी ठाकुर प्रारंभिक शिक्षा केर उपरांत मुम्बइ चलि अयला आ अभिनय केर क्षेत्र मे अपन भाग़्य अजमयबाक लेल संघर्ष करय लगलथि. आशा चन्द्रा फ़िल्म इंस्टिच्यूट, मुम्बइ सं एक्टिंगक कोर्स कयने छथि. मुदा किछु व्यक्तिगत कारणवश रोमी जी मुम्बइ छोड़ि देलनि. रोमी जी इंडियन मोशन पिक्चर्स प्रोड्यूसर एशोसियेशन (IMPPA) केर पूर्व सदस्य रहि चुकल छथि.
अभिनय केर क्षेत्र में कैरियरक प्रारंभ केना भेल पूछला पर रोमी जी बतौलनि जे मुरलीधरक निर्देशन में बनय जा रहल फ़िल्म 'सस्ता जिनगी महग सेनूर'क शूटिंग नेहरा गाम मे निर्धारित छल. किछु कलाकारक कमी कें देखैत स्थानीय कलाकार केर जरूरति छलैक. रोमीजीक व्यक्तित्व, भाषा-शैली आदि निर्देशक मुरलीधरजी कें बड्ड पसिंन पड़लनि आ रोमी जी कें दोसर मुख्य अभिनेता संटुआक भूमिका द' देलनि. परिणाम ई भेल जे फ़िल्म केर उपकथानक में चारि चान लाग़ि गेल. फ़िल्म मे अपन नीक अभिनय सं सभ कें प्रभावित केलनि अछि. रोमीजीक दोसर फ़िल्म 'पिया संग प्रीत कोना हम करबै' आयल छल. अहू फ़िल्म मे रोमीजीक भूमिका मोटा-मोटी काबिले तारीफ़ अछि. कराटे में प्रशिक्षित रोमी जी एकटा अप्पन प्रोडक्शन हाउस खोलबाक इच्छुक छथि आ कहलनि जे ओ जल्दिये मां भगवती केर चमत्कार संबंधित एकटा सत्य घटना पर आधारित मैथिली फ़िल्म बनओता. आशा करैत छी जे हम सभ संटुआ कें एकटा आओरो नीक अवतार मे देखब. (Report : भास्कर झा)


text:
मोरङ जिला
मोरङ जिला (अङ्ग्रेजी: Morang District सुनी (सहायता जानकारी)) नेपालक पूर्वाञ्चल विकास क्षेत्र, कोशी अञ्चलमे अवस्थित औद्योगिक जिला छी। पूर्वाञ्चलक ऐतिहासिक गौरवक रुपमे स्थापित मोरङ जिला, औद्योगिक एवं जनसंख्याक हिसाब सँ नेपालक दोसर बड्का जिल्लाक रूपमे सेहो परिचित अछि । नेपालक पूर्वी तराइमे परैबाला ई जिला प्राचिनकालमे विराट राजाक राजधानीके रूपमे प्रख्यात छल । बि.सं. २०१८ सालक प्रशासनिक विभाजन सँ पहिने सेहो ई नेपालक ३५ जिलामे एकटा जिला छल । जे हाल आबि मोरङ, सुनसरी तथा झापा जिला सभमे विभाजित भेल अछि । मोरङ जिलाक क्षेत्रफल १,८५५ वर्ग किलोमिटर अछि । विसं २०६८ मे भेल राष्ट्रिय जनगणना अनुसार ई जिल्लाक जनसङ्ख्या ९,६५,३७० अछि । मोरङ जिलाक सदरमुकाम आ प्रमुख औद्योगिक शहर बिराटनगर छी।
विषय सूचीसभ
जिलाक भौगोलिक अवस्था[सम्पादन करी]
- अक्षांस:- २६.२०" सँ २६.५३"
- देशान्तर:- ८७.१६ सँ ८७.५१"
- सिमाना:- पूर्व झापा आ इलाम जिला (मावा खोला आर रतुवा खोला), पश्चिम सुनसरी जिला (बुढी आर केसलिया खोला), उत्तर धनकुटा आ पाँचथर जिला आ दक्षिण भारतक बिहार प्रान्त
- क्षेत्रफल:- १८५५ वर्ग कि.मि.
- औषत लम्बाई:- लगभग ४६ कि.मि. (पूर्व पश्चिम)
- औषत चौडाई:- लगभग ५४ कि.मि. (उत्तर दक्षिण)
- राजनैतिक विभाजनः- ६५ गाविस, १ उपमहानगरपालिका (२२ टा वाड), १७ ईलाका, ७ निर्वाचन क्षेत्र
- उचाई:- समुन्द्री सतह सँ करिब ६० मिटर सँ २,४१० मिटर धरि
प्रमुख ऐतिहासिक एवं धार्मिक तथा पर्यटकीय क्षेत्रसभ[सम्पादन करी]
- विराट राजाक दरवार
- राजारानी पोखरी
- राजा धनपाल थान
- सुनबर्षी पोखरी
- बागझोडा
- हसेनी सिमसार
- बेतौना सिमसारक्षेत्र
- मण्ठपोखरी
- ध्वजे डाँडा
- बेतेनी ताल
जिलागत निर्वाचन क्षेत्र अन्तर्गत मोरङ जिला कऽ नक्सा[सम्पादन करी]
निर्वाचन आयोग (नेपाल) द्वारा निर्धारण कएल गेल, जिलागत निर्वाचन क्षेत्र अन्तर्गत मोरङ जिला कऽ नक्सा नीचा देल गेल अछि। [२]
सन्दर्भ सामग्रीसभ[सम्पादन करी]
- ↑ Household and population by districts, Central Bureau of Statistics (CBS) Nepal
- ↑ निर्वाचन आयोग नेपाल, निर्वाचन आयोग नेपाल कऽ आधिकारिक वेबसाइटमे उपलब्ध नक्सा.


text:
पटना हवाई अड्डा पर भीड़ बढ़ल, आन शहरों से जहाज उड़ल
रेलगाड़ी क छुक-छुक क स्थान पर टेक ऑफ आ लैंडिंग आइ बिहार मे आम शब्द बनि गेल अछि। आब इंडियन एयरलाइंस,जेट, किंग फिशर, इंडिगो सन हवाई कंपनी विकास क पथ पर अग्रसर बिहार मे सेहो अपन भूमिका ताकि रहल अछि। आब विभिन्न कंपनी क अधिकारी, प्रतिनिधि, विभिन्न व्यवसाय स जुड़ल लोक बेधड़क पटना आबैत आ जाइत छथि । एकर जीबैत प्रमाण हवाई यात्रा करैवाला यात्री क संख्या आओर बढ़ैत आमदनी अछि।
पटना। एकटा जमाना छल, जहिया पटना हवाई अड्डा पर भरि दिन मे एक-आध टा हवाई जहाज उतरैत छल आ ओहि पर स किछु सवारी। मुदा आइ पटना हवाई अड्डा पर भीड़ बढि़ गेल अछि। पहिने जे प्रांगण खाली-खाली लगैत छल, लोक हवाई जहाज तक चलि जाइत छल। आब ओ प्रांगण छोट बुझबा जा रहल अछि। हवाई अड्डा क सुरक्षा सेहो काफी बढि़ गेल अछि। एतबा अंतर कोनो एक दशक मे नहि आयल अछि। पांच-छह साल पहिने, जतय पटना स मात्र पांचटा उड़ान छल, ओतहि आइ सातटा विमानन कंपनीक सब दिन 10टा उड़ान उपलब्ध अछि। पहिने पटना केवल दिल्ली स जुड़ल छल, मुदा आइ था, पटना स देश क कईटा शहर क लेल उड़ान उपलब्ध अछि। आइ पटना स मुंबई ,बेंगलुरु क दूरी महज किछु घंटा भरि कए रहि गेल अछि।
2004-05 मे पटना स नई दिल्ली सेक्टर क बीच विमानन कंपनी कए मात्र 16.5 करोड़ क आमदनी भेल । 2006-07 मे एहि सेक्टर स कंपनी कए आमदनी 28.5 करोड़ कए पार करि गेल। वर्ष 2002 मे पटना स नई दिल्ली, रांची आ कोलकाता क लेल विमान सेवा मौजूद छल। यात्री क बढ़ैत संख्या क असर अछि जे वर्ष 2009 मे एहि शहर क अलावा मुंबई, लखनऊ आ बेंगलुरु क लेल सेहो हवाई सेवा शुरू भ चुकल अछि। हवाई सेवा स जुड़ल दू टा पैघ कंपनी रांची, मुजफ्फरपुर, भागलपुर, पूर्णिया, दरभंगा आ मधुबनी सहित बिहार क अन्य शहर क लेल सेहो हवाई सेवा शुरू करबाक घोषणा कैलक अछि। किछु ठाम स सेवा शुरू भ चुकल अछि आ किछु ठाम अगिला माह स शुरू भ सकैत अछि। 2002 मे पटना स इंडियन एयरलाइंस, एयर सहारा आ जेट एयरवेज क विमान सेवा छल। 2005-06 मे एयर डेक्कन पटना स अपन हवाई सेवा शुरू केलक। चालू वर्ष मे इंडिगो क हवाई सेवा शुरू भ चुकल अछि। निकट भविष्य मे जेट एयरलाइंस आओर स्पिरिट एयरलाइंस क सेवा शुरू होइवाला अछि। कुल मिला कए इ कहल जा सकैत अछि जे किछु साल पहिने तक जतय पटना आ गया स लोक उड़ैत छल आइ पूरा बिहार उड़बा लेल तैयार अछि।


text:
सीतामढ़ी मे इंजीनियरिंग कॉलेज
सीतामढ़ी मे इंजीनियरिंग कॉलेज खुलत. बिहार सरकार सं एकर मंजूरी मिलि गेल अछि. सीतामढ़ी केर इंजीनियरिंग कॉलेज मे अखन चारि टा ब्रांचक पढ़ाई शुरू होएत. अखन इलेक्ट्रिकल... कंप्यूटर... इलेक्ट्रॉनिक्स आओर सिविल इंजीनियरिंगक पढ़ाई होएत. पढ़ाई एहि सत्र सं शुरू करय के विचार अछि. एकरा लेल पाई सेहो जारी कए देल गेल अछि. भवन निर्माण के लेल 40 करोड़ रुपया देल गेल अछि . एकरे संग अखन 64 टा शैक्षिक आओर 75 टा तकनीकी...प्रशासनिक कर्माचारी के पद के मंजूरी सेहो देल गेल अछि. पिछला दिन एहि लेल कैबिनेट के एकटा विशेष बैठक सेहो बुलायल गेल छल. बैठक मे कॉलेज खोलय के मंजूरी देल गेल. ई कॉलेज सीतामढ़ी इंस्टीच्यूट ऑफ टेक्नालॉजी केर नाम सं खुलत. बिहार सं हर साल करीब 50 हजार छात्र पढ़ाई- लिखाई लेल बाहर जाए छथि. एहि सं बिहारक करोड़ों रुपया बाहर चलि जाइत अछि. लोकक आमदनी बाहर चलि जाइत अछि. सरकार के कोशिश अछि जे एहि पर रोक लगय. सरकार एहि दिशा मे काज करि रहल अछि जे प्रबंधन... फैशन टेक्नालॉजी सं लs क तकनीकी शिक्षा तक एहन माहौल बनय जाहि सं विद्यार्थी सभ के बाहर नहिं जाए पड़य. एहि क्रम मे राज्य के कइटा पॉलिटेक्निक कॉलेज के दर्जा बढ़ा कए इंजीनियरिंग कॉलेज बनायल जा रहल अछि . संगहि संग किछ आओर नव इंजीनियरिंग कॉलेज खोलय के सेहो विचार अछि.
Subscribe to: Post Comments (Atom)


text:
भारतक संधान : इतिहासक चमत्कार
विश्व इतिहासक पृष्ठ पर भारतक जन्म एकटा आकसिमकता छल, एकटा चमत्कार छल।
चमत्कार छल योरोपक जे पन्द्रहम शताब्दीमे तुर्की साम्राज्य द्वारा स्थल मार्ग रोकि देला पर समुद्री मार्ग ताक• लागल। अनेक समुद्रकेँ टपैत भारतक प्राचीन वैभवकेँ स्मरण करैत, अपन खाली पेट नेने भारत पहुँचि गेल आ र्इसाक प्रथम शताब्दीक आसपास रोमसँ भारतीय व्यापारी द्वारा व्यापारक लाभ क्रममे आनल गेल सोना ताक• लागल, लुट• लागल।
लुट• सँ पूर्व योरोप पहिने अपनामे कुकूर जकाँ लड़ल, लड़ल डच आ पोत्र्तगाीज आ फ्रेंच। अंतमे जीत भेल अंगरेजक। अंगरेज लुटैत-लुटैत शासन कर• लागल। शासन लेल आवष्यक भेल भारतीय परम्पराक ज्ञान। आवष्यक भेल इतिहासक संधान।
भारतमे, आधुनिक अर्थमे इतिहास नहि छल। इतिहास, संस्कृति तथा साहित्य जे किछू छल से प्राचीन कालमे कंठाग्र छल, बादमे ओ जीवनमे उतरिकेँ समाजक वस्तुु बनि गेल छल। 1839 र्इ. मेे एलिफिस्टन कहलक जे प्राचीन भारतकेँ इतिहास नहि अछि। अधिकांष अंगरेजक धारणा, जे ओकर अज्ञानता पर आधारित छल, भेल जे भारतकेँ प्रचीनता नहि अछि।
प्राचीनताक उदधाटन केलनि प्रथम-प्रथम 1764 र्इ. मे मद्रास प्रेसीडेंसीक ब्रुषफुट जनिका प्राचीनतम हथियार आ हडडी भेटल, जकर विवरणसँ योरोप चौकि उठल। भारतो आदिमानवक क्षेत्र मानल जाय लागल। पुरातत्व विभारग साकांक्ष भेल, इतिहास लेखन सक्रिय भेल।
एहि प्रकारेँ प्राचीन भारतक इतिहास, आधुनिक अर्थमे, अठारहम शताब्दीक पश्चाते लीखल जाय लागल। एतबा अवष्य जे एहि प्रकारक प्रयास एहिसँ पूर्व भारतमे कहियो नहि भेल छल। ओकर प्रयोजनो नहि छल।
प्रयोजन थिक इतिहास केर अतीतक विवरण उपसिथत करैत वत्र्तमानक निर्देषन तथा भविष्यक लेल मार्ग-संकेत देब। एहि अर्थमे, अति प्राचीनेकालसँ, भारतमे इतिहासक प्रतिष्ठा छल। ऋग्वैदिक कालमे सूत एकटा अधिकारी मानल जाइत छल जकर कार्ये छल इतिहास आ परम्पराकेँ सुरक्षित राखब तथा समय-समय पर (अभिषेककालमे निषिचते) उपसिथत करब। स्वयं ऋग्वेदमे अनेक ऐतिहासिक उपाख्यान अछि जे कालांतरक ब्राहम्ण, उपनिषद होइत पुराण धरि चलि गेल अछि जे ओही सूत परम्पराक परिणाम थिक।
ओही सूत परम्पराक परिणाम थिक रामायण आ महाभारत।
महाभारतमे प्रथम-प्रथम इतिहास शब्दक व्यवहार भेल अछि तथा परिभाषा कयल गेल अछि जे प्राचीन भारतीय इतिहास संकल्पनाके प्रकट करैत अछि, जकर समर्थन करैत डा. ब्युहलर कहलनि जे स्वयं महाभारतमे प्रचूर सामग्री र्अछि।
इतिहासक उíेष्य सामंती युद्धक विवरणे टा प्रस्तुत करब नहि थिक, अपितु समाज विकासक चित्रण करब सेहो अभिप्रेत थिक। कहबाक प्रयोजन नहि जे समाज विकासक स्वयं उíेष्य थिक सभ्य एवं सुसंस्कृत रूपें आनन्दमय संतुलित जीवनयापन।
एही संतुलित जीवनयापनकेँ ध्यानमे राखि धर्म, अर्थ, काम तथा मोक्षकेँ पुरूषार्थ मानल गेल एवं वर्णाश्रम व्यवस्थाकेँ सफल समाजक लेल अनिवार्य रूपमे स्वीकार कयल गेल जे विष्वक समाजषास्त्रीकेँ चकित क• देलक।
महाभारत तथा पुराणमेे षिक्षा नियोजित अछि जे कालांतरमे जीवनमे उतरिकेँ सामाजिक नियमक रूप धारण क• लेलक। यैह कारण थिक जे भारतमे दंड व्यवस्था (मुख्यत: प्राचीनतकालमे) गौण रहल।
वस्तुत: प्राचीन भारतक इतिहास राजनीतिक कम सांस्कृतिक अधिक अछि।
र्इ बात भिन्न जे एहिठाम प्राचीन यूनानक हिरोडोटस अथवा प्राचीन रोमक लिवीटाल्मी सन इतिहासकार नहि भलाह जे मात्र इतिहासे टा लिखितथि। भारतमे तँ झानाकोषक परम्परा रहल अछि आ से अछि ऋग्वेदसँ जकर परम्परा पाणिनी होइत (चौदहम शताटदीक मिथिलाक ज्योतिरीष्वर ठाकुरक) वर्णरत्नाकर धरि चलि आयल अछि। भारतक प्राचीन गं्रथ सबमे जीवन, समाज राजनीति तथा धर्म, सबटा एक्केठाम भेटि जाइत अछि तत्कालीन षिक्षा पद्धतिक अनुकूल। प्राचीन योरोपमे चौदहम शताब्दीसँ पूर्व षिक्षाक कोनो परम्परा नहि छल, छल मात्र बाइबिल घोंटब। तेँ योरोपीय संस्कृतिमे इतिहासक भिन्न प्रयोजन पड़ल।
भारतमे इतिहास, पुराण बनिकेँ दैनिक अंग बनि गेल छल जकर प्रमाण थिक सूत परम्परा। र्इ बात भिन्न थिक जे एहि सूत परम्पराक पुराण केर शैली थिक साहितियक (तेँ अलंकरीिक अछि) तथा उíेष्य अछि भकित भावना, तेँ अतिषयोकितपूर्ण सेहो अछि। दोसर, पुराणमे संतुलित व्यवस्थाक अभाव अछि (परस्पर विरोधी र्अछि) तथापि सतर्कतापूर्वक परीक्षणक पश्चात पुराणक उपयोग इतिहास निर्माणमे भ• सकैछ। एहि प्रसंग अनेक विद्वानक कार्य र्अछि जाहिमे पार्जिटर साहेब अविस्मरणीय रहताह।
प््राचीन भारतक इतिहास निर्माणक प्रसंग डा. रोमिला थापरक कथन निषिचते मान्य थिक जे भारतक प्राचीन इतिहास कल्पनाश्रिते अधिक रहत। किन्तु कल्पना निराधार नहि, अनके आधार अछि जाहिमे मुख्य अछि पुरातत्व साक्ष्य, साहित्य एवं विदेषी यात्रीक यात्रा वर्णन।
पुरातत्वमे मुख्य अछि उत्खनन, अभिलेख तथा सिक्का आदि। साहित्यमे वैदिक, बौद्ध, लौकिक साहित्य तथा अष्टाध्यायी एवं अर्थषास्त्र प्रमुख अछि जाहि आधार पर प्राचीन इतिहासक निर्माण सम्भव अछि।
प्राचीन इतिहास निर्माणमे उपयोगी होइत अछि पषिचम एषियाक भारत प्रसंग उल्लेख तथा विभिन्न यात्रीक वर्णन। सुमेरियाक पौराणिक उल्लेखमे भारत, बेबीलोनक सारगनक भारतीय व्यापारक उल्लेख तथा बोनाजकोइक संधिलेख, प्राचीन भारतक कतिपय पक्षकेँ महत्वपूर्ण ढंगेँ प्रकाषित करैत अछि।
प्रकाषित करैत अछि प्राचीन भारतकेँ यूनानी, रोमन, चीनी तथा अरबी जिज्ञासु लोकनिक वृतान्त। स्काइलैक्स फारसक एकटा यूनानी सैनिक छल जे सिकन्दर (र्इ. पूर्व 326) सँ पूर्वहि सिंधप्रदेष आयल छल, जकर उल्लेख हिरोडोटसक हिस्टोरिकामे भेटैत अछि। सम्भवत: यैह प्रथम यात्री छल। मेगास्थनीजक डंडिका एहि प्रसंग एकटा लाइट हाउस थिक जकर अनेक किरण अनेक यूनानी तथा रोमन लेखमे भेटैत अछि। र्इ. पूर्व तेसर शताब्दीक यूनानी पेट्रोकालीजक भारत प्रसंग लेख केर स्ट्रेबो बहुत प्रषंसा करने अछि। र्इ. पूर्व प्रथम शताब्दीमे एकटा यूनानी जे मिस्रमे रहैत छल आ जे भारतीय समुद्र तटक यात्रा कयने छल, पेरीप्लजक रचना केलक जे महत्वपूर्ण मानल जाइत र्अछि।
र्इ. पूर्व प्रथम शताब्दीक पिलनी तथा र्इ. पूर्व दोसर शताब्दीक टालमी नामक रोमन लेखकक किछु अंष भारतीय इतिहास लेल निषिचत महत्वपूर्ण अछि।
महत्वपूर्ण अछि र्इ. पूर्व प्रथम शताब्दीक प्रथम चीनी लेखक शुमाचीन, पाँचम शताब्दीक सुलेमान, दसम शताब्दीक अल मसूदी तथा एगारहम शताब्दीक अल बेरूनी जे संस्कृत भाषा सिखलनि तथा भारतीय संस्कृतिक प्रषंसा करैत भारतीय गणित, ज्योतिष, विज्ञान, दर्षन तथा धार्मिक परम्पराक विष्व संस्कृतिमे महत्व प्रतिपादित केलनि।
अल बेरूनी, महमूद गजनीक समकालीन छल किन्तु महमूद जत• असभ्य, बर्बर तथा लुटेरा बनि क• डाकू जकाँ भारतकेँ लुटलक आ जाइत काल सोमनाथक फाटक पर्यन्त नेने तत• अल बेरूनी अपन निष्पक्षता, धार्मिक निरपेक्षता द्वारा भारतीय संस्कृतिक जाहि शब्देँ महिमा गायन कयने छथि से गजनीक गाल पर अरबक थापरे मानल जायत। कहबाक प्रयोजन नहि जे एहि सब सामग्रीक महत्व इतिहास लेखनक लेल उल्लेखनीय अछि।
उल्लेखनीय अछि प्रारमिभक भारतीय इतिहास लेखनक क्षेत्रमे उन्नैसम शताब्दीक चाल्र्स ग्रान्ट, जेम्स मिल तथा बी.ए. सिमथ जे वैज्ञानिक इतिहास लेखनक क्रममे एकटा कलंकक रूपमे स्वमण कयल जायत। ताहिमे जेम्स मिल अपन अज्ञानता, पक्षपातपूर्ण विचार तथा निकृष्ट सिद्धांत निरूपणसँ (अपन इतिहास द्वारा) जतेक गोटाकेँ भ्रान्त करबाक चेष्टा केलक जे एकरा हिटलरे सुसोलिनीक कोटिमे राखि दैत अछि। हमरा बुझने नर हत्यासँ मानस हत्या अधिक जघन्य थिक। चाल्र्स ग्रान्ट आ जेम्स मिल एहने जघन्य अपराधी थिक।
असलमे र्इ सब जर्मनी आ फ्रांसक भारतीय सुनिकेँ खौंझा उठल छल, लजिजत भ• उठल छल, गुलाम भारतक सांस्कृतिक वैभवक प्रकाषसँ बौखला उठल छल। र्इ वैह समय छल जखन भारतक ऋग्वेद, ब्राहमण, उपनिषद आ समृतिक काव्यात्मकता, बौद्धिकता तथा दार्षनिक उच्चतासँ योरोप चौंकिकेँ मुग्ध भ• रहल छल, भारतीय प्राचीन सांस्कृतिक वैभवक प्रति अनेक फ्रेंच ओ जर्मन विद्वान विसिमत भ• रहल छलाह, सर विलियम जोन्स भारतीय ज्ञानक प्रकाषन लेल आकुल व्याकुल भ• रहल छलाह, आ मैक्समूलर अपन नामे मोक्षमूल राखि नेने छलाह।
1818 मे जेम्स मिलक बि्रटिषकालीन भारतक इतिहास प्रकाषित भेल जकरा पढि़ अनेक अंगरेज प्रषासक (जे पाठयग्रंथक रूपमे पढ़ैत छल) भ्रष्ट होइत छल। एक दृषिट´े, र्इ सब स्वयं अंगरेजक जडि़ काटलक, भारतीयकेँ भ्रान्त विचारसँ अतिषीघ्र क्रुद्ध क• देलक, जाहिसँ स्वाधीनता आन्दोलन निकट आबि गेल। नहि तँ भारत सन सहिष्णु देष तथा क्षुद्र र्इष्र्याग्रस्त भारतीय रजवाड़ाक कारणे इहो सब मुसलमाने जकाँ अनेक समय धरि शासन क• सकैत छल। वस्तुत: र्इसार्इ मिषनरीक मूर्खतासँ भारतमे अंगरेजक जडि़ कटि गेल।
एहि मूर्खताक नेता छल चाल्र्स ग्रान्ट जे तत्कालीन इंग्लैंडक एकटा महत्वपूर्ण र्इसार्इ छल जे कहने फिरैत छल जे हिन्दू धर्म मूर्ख निकृष्ट तथा शैतानक धर्म थिक सड.हि ओ प्राचीन भारतकेँ पतित, बैमान आ यौन पापाचारी मानैत छल। जेम्स मिल, चाल्र्स ग्रान्टकेँ अपन आदर्ष मानिकेँ इतिहास लिखलक तथा प्राचीन भारतीयमे एकटा आरो विषेषण जोड़लक-बर्बर। यैह सर्वप्रथम हिन्दू काल, मुसिलम काल तथा बि्रटिष कालक रूपमे भारतीय इजिहासक विभाजन केलक। एहि विभाजन द्वारा साम्प्रदायिकताक बीजारोपनक सड.हि अपन काल विभाजनक अज्ञानता सेहो प्रकट केलक। हिन्दू काल तथा मुसिलम कालमे धर्मकेँ प्रधानता मानलक (मुसलमान नहि मुसिलम शब्द अछि) किन्तु तेसर र्इसार्इ कालकेँ बि्रटिष काल कहि देलक।
बी.ए. सिमथकेँ भारतीय इतिहास लेखनक यैह परम्परा भेटल छल तेँ ओ भारतीय समाजकेँ क्रूर तथा भयानक मानैत कहलक जे भारतीयकेँ शासन करबाक योग्यता नहि अछि।
भारतीय मानसकेँ र्इ सब बात उत्तेजित केलक, कालांतरमे अनेक निष्पक्ष इतिहास लीखल गेल, लिखा रहल अछि। किन्तु जहिना महाकाव्य लेखनमे खल निन्दा अनिवार्य मानल जाइत अछि, अथवा र्इरान द्वारा अरबीकेँ गारि देब धार्मिक कृत्य मानल जाइत छल, महिना भारतीय इतिहास लेखनक क्रममे एहि तीनू (खल) केँ स्मरण कयल जाइत रहत।
हमर अपन व्यकितगत धारणा अछि जे जहिना दसम शताब्दीक बाद भारतमे आब• बला विदेषी, भारतीयक सड.े मीलिकेँ पचि नहि सकल अथवा भारतीय राष्ट्र देवताक आराधना परम्परागत रूपेँ नहि क• सकल, नहि क• सकैत छल, तहिना तत्कालीन अधिकांष अंगरेज इतिहासकारसँ निष्पक्ष तटस्थताक आषा करब अनैतिहासिक थिक। ए.एल. वाषम सन समकालीन इतिहास लेखक केर किछू परस्पर विरोधी विचार, जकर विवरण आगू देब, चौंका दैत अछि।
भारतीय इतिहास लिखैत काल अंगरेज इतिहासकार (अधिकांष) तटस्थ नहि रहि सकैत छल र्इ स्वाभविके अछि, र्इ सब एकटा आरो भ्रान्त धारणा ल• केँ चलैत छल जे यूनानसँ प्राचीन कोनो संस्कृति भइये नहि सकैत अछि। तेँ जँ विष्वक कोनो अन्य संस्कृतिक पता लगैत छल तँ र्इ सब ओकर तुलना यूनानी संस्कृतिसँ करैत छल तथा ओकरा (यूनानीकेँ) श्रेष्ठ मानि लैत छल।
स्मरणीय जे भारतीय इतिहास लेखनक कार्य एकटा आकसिमकते थिक। भारतमे व्यापारिक सुविधा एवं शोषणक लेल चिंतनक क्रममे भारतक इतिहास लिखा गेल।
1778 र्इ. मे ए. वी. हाल्डेडक द्वारा भारतीय ग्रंथक प्रथम अंगरेजी अनुवाद विवादार्णव सेतुक भूतिकामे भारतीय समाजक तथा वर्ण व्यवस्था पर विचार कयल गेल छल। र्इ विचार एहि लेल कयल गेल छल जे व्यापर तथा शोषण लेल भारतीय सामाजिक व्यवस्थामे परिवर्तन आनल जाय अथवा नहि।
एही सामग्रीक आधार पर 1818 र्इ. मे जेम्स मिल प्रथम-प्रथम बि्रटिषकालीन भारतक इतिहास लिखलक जे भारतक प्रथम इतिहास भेल आ जाहिमे भारतीय वर्ण-व्यवस्थाकेँ भयानक कुरूप मानैत प्राचीन भारतकेँ असभ्य, बर्बर,मूर्ख, प्रगति विरोधी, पतित तथा लड़ाकू अत्याचारी मानलक।
असलमे जेम्स मिलक एहि अदभूत धारणाक पाछू चाल्र्स ग्रांट नामक एक अदभत अंगरेज अवधारणा कार्य क• रहल छल जे ओहि समयमे लन्दनि´ा बौद्धिक, समाजमे अपन मुखरताक लेल प्रसिद्ध छल तथा जे तत्कालीन र्इसार्इ मिषनरी सभक सफल नेतृत्व क• रहल छल आ जे हिन्दू धर्मकेँ पतित, मूर्ख आ शैतानक धर्म मानि रहल छल ओ हिन्दू समाजमे मात्र बैमानी, धोखाघड़ी, स्वार्थपरता तथा कुकर्मी, यौन पापाचारीकेँ देखैत छल जकर एकमात्र उद्धारक र्इसार्इ धर्मेटाकेँ मानैत छल। आ एम्हर भारत छल जे राताराती र्इसार्इ धर्म नहि स्वीकार क• रहल छल। तेँ भारत कटटरपंथीक देष मानल जाय लागल।
अपन पर्वजक एहने अनुभव आ ज्ञान ल• केँ इतिहास लेखनक क्षेत्रमे उतरल बी. सिमथ (1869-1900) जे अपन पूर्वजक समर्थन करैत लिखलक जे प्राचीन भारतीय बर्बर आ लड़ाकू रहल अछि, एकरा (हिन्दूकेँ) अपन शासन सन महत्वपूर्ण कार्य नहि कर• अबैत अछि तेँ एकरा पर आने शासन केलक अंिद तथा अंगरेजीये शासनसँ भारतक कर• उद्धार भ• सकैत अछि।
एहने इतिहास पाठय पुस्तक बनैत छल तथा यैह इतिहास पढि़-पढि़ अंगरेज भारतमे शासन कर• अबैत छल।
जेम्स मिल जाहि सामग्रीक आधार पर भारतीयमे बर्बरता तथा अत्याचार देखने छल, ओही सामग्रीक आधार पर 1841 र्इ. मे एलिफिंस्टन प्राचीन भारतकेँ व्यवसिथत, शांत , सहिष्णु आ संतुलित संतुष्ट देखने छल। किन्तु एलिफिंस्टन मत सामन्यत: अंगरेज शासक तथा शोषकक अनुकूल नहि पड़ैत छल तेँ अमान्य भ• गेल, उपेक्षित रहि गेल।
अंगरेज बैमानियो बहुत र्इमानदारी आ निष्टाक संग करैत अछि जे ओकर जातीय गुण थिक। एहि प्रकारक इतिहास लेखन तथा प्राचीन भारतक अनेक विवाद उपस्थापनक पाछू ओकर सभक एकटा आरो मुख्य उíेष्य छल, भारतीय बुद्धिजीतीमे विषयान्त (भटकाव) उपसिथत करब। एहि लेल 1881 र्इ. मे शूद्रक ओहने दयनीय सिथति छल जेहन अमेरिकामे 1860 र्इ. सँ पूर्व गृहदासक छल। ओ सब भारतीय अखंडताकेँ तोड़बाक अथक प्रयास अपन इतिहास लेखनक क्रममे केलक, एक दिस अदिवासीकेँ भड़कौलक, दोसर दिस उच्चवर्गकेँ निम्न वर्ग पर अत्याचार करैत देखौलक, नारीक हीन सिथतिक चित्रण केलक तथा ब्राहमण, क्षत्रियकेँ परस्पर युद्धे करैत देखौलक, एहि क्रममे आर. मूर 188 पृष्ठक युद्ध विवरण प्रस्तुत क• गेल।
एकर फल र्इ भेल जे (जकर आषा अंगरेजकेँ छल) उन्नैस शताब्दीक उत्तरार्धक अधिकांष भारतीय बुद्धिजीवी राजनीति तथा अर्थनीति सन महत्वपूर्ण विषयकेेँ छोडि़ अन्य सामाजिक (गौण) विषयमे लागि गेलाह। केटकर तथा डा. अम्बेदकर शुद्रक इतिहास ताक• में, राजेन्द्रलाल मित्र (1881र्इ.) भारतक गोवधमे तथा अन्य विद्वानलोकनि प्राचीनभारतमे सतीप्रथा, विधवा विवाह आदि सन-सन विषयमे उलझि गेलाह। आ एहि विवाद सबसेँ जे सामग्री प्रस्तुत होइल छल ताहिसँ इतिहास लिखय लागल। भारतीय इतिहास लेखनक सबसँ पैध दूर्भाग्य र्इ भेल जे इतिहास लेखनमे म.म. काणे तथा म.म. डा. सर गंगानाथ झा सन-सन संस्कृतक विद्वान नहि एलाह। आ इतिहास प्रस्तुत होइत संस्कृतक सामग्री पर। एहन सामग्रीक पहिने फारसी अनुवाद होइत छल, तखन अंगरेजीमे। भाव परिवर्तनक सम्भावना तँ अंगरेजियमे छल, स्वयं संस्कृत जनैत नहि छलाह।
एहि सभक कारणे तत्कालीन भारतीय इतिहासमे अनेक भ्रान्त आ असम्बद्ध बात भेटि जायब अस्वाभाविक नहि, जकर एकटा उदाहरण तत्काल अछि भारतमे आर्य आगमन तथा ऋग्वेदक रचनाक कालबिन्दू जे एखन धरि र्इ. पूर्व 4500 र्इ. सँ ल• केँ 1500 र्इ. पूर्वक बीचमे डोलि रहल अछि।
भारतीय इतिहास लेखनक एकटा महत्वपूर्ण घटना थिक द्रविड़ सभ्यताक संधान। 1922-23 र्इ मे राखलदास बनजीकेँ एहि सभ्यताक पता एकटा उत्खननक क्रममे चलल आ कालांतरमे हड़प्पा ओ मोअन जोदड़ो नगर प्रकट भेल, बादमे आरो छओ गोट नगरक उत्खनन भेल, आब तँ द्रविड़ सभ्यताक नगर संख्या बहुत बढि गेल अछि। एहि सभ्यताक लिपि नहि पढ़ल जा सकल अछि किन्तु एकर मोहर सब एषियाक विभिन्न भागमे भेटल अछि।
द्रविड़ सभ्यताक समय सामान्यत: 4000 र्इ. पूूर्व सँ 1800 र्र्इ. पूर्व धरिक मानक चाही। यधपि एहू तिथिविन्दू पर अनेक मतवाद अछि। किन्तु महत्वपूर्ण बात र्इ थिक जे एहि सभ्यतासँ प्राचीनो सभ्यता सभक पता चलल अछि जाहिमे सँ कतिपय सँ कतिपय तँ सिन्धु नदीसँ पषिचमो अछि आ किछु यमुनासँ पूबो। सामान्यत: आब तँ इ. पूर्व 7 हजार वर्ष पूर्वक अन्नषेष सेहो भेटि गेल अछि। एखनधरि विष्वक प्राचीनतम गाम पषिचम एषियाक जेरिको भेटल अछि जे र्इ. पूर्व 7 हजार वर्ष पूर्वक थिक। हमर निषिचत मत अछि जे भारतमे र्इ. पूर्व 8 हजार वर्षसँ बहुत पूर्वे भारतीय ग्राम बसि गेल होयत।
भारतीय इतिहास र्इ. पूर्व छठम शताब्दीसँ बहुत पाछू धरि, द्रविड़ सभ्यता धरि पहुँचि गेल।
टंगरेज इतिहासकार, जकर समर्थन अधिकांष भारतीयो इतिहासकार लोकनि केललि, प्राचीन इजिहासक प्रसंगमे निरंतर ऐतिहासिक सामग्रीक अभावक ढ़ोल पीटैत रहलाह अछि। एतबा अवष्य अछि जे भारतीय पुरातत्व विभाग 1784 र्इक बुषफ्रुटेसँ आइ डा. दिलीप कुमार चक्रवर्ती धरि अपन आर्थिक अभावक हकन्न कानि रहल अछि जाहि कारणे उत्खनन कार्य पूर्ण अपर्याप्त अछि जे इतिहास लेखनक लेले आवष्यक होइत अछि।
किन्तु विष्वभरिमे भारते टा एहन देष अछि जकरा लग विष्वक प्राचीनतम साहित्य ऋग्वेदक सड.हि विपुल वैदिक प्राचीनसाहित्य अछि जकर कड़ी स्मृति साहित्य धरि अर्थात र्इसापूर्व प्रथम द्वितीय शताब्दी धरि अंिछ जे स्वयं प्रामाणिक साहित्य थिक आ जाहि आधारपर वैज्ञानिक इतिहास लेखन सम्भवे नहि अछि, सुगमो अछि।
असलमे इजिहासकार लोकनि, अंगरेज इजिहासकार लोकनि इजिस विकासक माघ्यम राजा, रानी तथा सेनापतिकेँ मानैत छलाल। वस्तुत: इजिस विकासक वास्तविक माध्यम थिक समाज। समाजेक वास्तविक इतिहास कोनो देषक यथार्थ इतिहास थिक। आ भारतीय समाजक विकासक रूपरेखा प्रस्तुत करबाक लेले प्रचूर साहित्य, ऋग्वेदसँ स्मृति साहित्य धरि भारतमे अछि। एकर अतिरिक्त अष्टाध्यायाी, अर्थषास्त्र तथा महाभाष्य सेहो अछि। एकर बादे आबि जाइत अछिलौकिक संस्कृत साहित्य । आ एही सभक आधार पर, पर्याप्त उत्खनन साक्ष्यक अभावोमे आइ भारतीय इजिहयकार देषक इजिहसक रचना करैत आबि रहल छथि। द्रविड़ सभ्यताक लिपिक अपाठ द्रविड़ इतिहासकेँ प्रस्तुत करबामे कोन बाधा देलक? ओहि लिपिमे की भटबाक आषा अछि जे अन्य सामग्रीसँ नहि भेटल अछि?
इतिहास लेखनक दृषिट´े भने पुराण, जातक, रामायण तथा महाभारतकेँ प्रामाणिक नहि मानल जाइल हो किन्तु सतर्कतापूर्वक एहि सबसँ तँ किछु ने किछु तथ्य दिस संकेत भेटिये सकैत अंिछ।
भारतक इतिहास तटस्थताक आ निष्पक्षताक प्रतीक्षमे अछि। स्वाधीनतासँ पूर्वक इतिहासकेँ जँ राष्टीयतावादक दोषसँ ग्रस्त मानल जाइत अछि तँ बादक कतिपय इजिहसकार विदेषी चष्मा लगाकेँ इतिहासकेँ अपन मतवादक मंच बनबैत अपन प्रतिबद्धताक प्रति आबद्ध छथि। स्वस्थ इतिहासक लेल र्इ दुनू वाद (अथवा अतिवाद) अपथ्य थिक। वस्तुत: भारतक इतिहास अनेक शंका ओ अनिष्चयसँ रूग्ण अछि आ इतिहासकार दिस टुक-टुक ताकि रहल अछि।


text:
25 घण्टा देरीसँ पहुँचल स्वतंत्रता सेनानी
दरभंगा, 26 दिसम्बर । कुहेसक कारणेँ ट्रेनक परिचालन अस्त-व्यस्त भऽ गेल अछि। दूर गामी ट्रेन सभ बहुत देरीसँ चलि रहल अछि। नव दिल्लीसँ दरभंगा आबऽ वला 12562 स्वतंत्राता सेनानी 25 घण्टासँ बेसी विलम्बसँ पहुँचल। ई गाड़ीकेँ मंगलक साँझ 6.05 बजे पहुँचबाक छल, मुदा बुधकेँ 7.15 बजे साँझमे पहुँचल। ई ट्रेन लगभग 10 घण्टा देरीसँ राति 12 बजे दिल्ली लेल खुजल। 12566 नव दिल्ली-दरभंगा बिहार सर्म्पक क्र ान्ति 10 घण्टा देरीसँ दरभंगा आएल। अमृतसार जाए वला शहीद एक्सप्रेस 6 घण्टा विलम्बसँ खुजल।


text:
बीच बाट मे अस्त भेल अंशु कए श्रद्धांजलि
बीच बाट मे अस्त भेल अंशु कए श्रद्धांजलि इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili...
वाह रे तोहर भाग्य, वाह रे हम्मर भाग्य
67 म स्वतंत्रता दिवस क अवसर पर इसमाद परिवार दिस स समस्त पाठक लोकनि कए शुभकामना। दिल्ली क लाल किला पर सब साल तिरंगा लहराइत अछि, मुदा मिथिला क लाल किला सब सालक भांति...
किछु एहन होएत नालंदा विश्वविद्यालय
नालंदा विश्वविद्यालय क पहिल झलक, बनला क बाद किछु एहन देखनुक होएत नालंदा विश्वविद्यालय
जून स शुरू होएत देखनुक पटनाक काज
रिवर सिटी, गंगावे, संग्रहालय स भेटत इंटरनेशनल लुक प्रीतिलता मल्लिक पटना । पहिल बेर पटना मे तीन दिवसीय इंडियन बिल्डिंग कांग्रेसक आयोजन कैल गेल। मुख्यमंत्री नीतीश कुमार एकर उद्घाटन करैत कहला जे बिहार मे विकास क...
दिल्ली देखलक बिहार क दम
विशेष राज्य क मांग लेल रामलीला मैदान मे पहिल बेर जमा भेल बिहार। । अपार जनसमूह लेलक राज्य हित मे संकल्प।
करू क्लिक एहि ठाम, चलू रामलीला मैदान
बिहार अधिकार रैली क रामलीला मैदान स सीधा प्रसारण देखबा लेल फोटो पर क्लिक करू।
न्यू पटना क पहिल झलक
दिल्ली आ मुंबई स आधुनिक, रायपुर स सुंदर परिकल्पना अछि न्यू पटना शहरक। गंगा क कछैर मे प्रस्तावित एहि शहर क पहिल झलक सामने आबि गेल अछि। विख्यात वास्तुकार हाफीज कांट्रेक्टर क कहब अछि...


text:
आ ई शताब्दीक अंतिम दशकक शुरुआती बर्ख छल
आ पुनः कतेकॊ बर्ख आंखिक सॊझां संऽ बीतैत गेल
एक दिन, एक दिन करैत
आ एक दिन
लागल कविता लिखबाक सामर्थ्य नहि रहल शेष
लागल हम प्रतिगामी आ खराप लॊक भऽ गेल छी
तें तऽ रूसि रहली कविता हमरा संऽ
मधुबनी जिलान्तर्गत मधेपूर थाना अन्तर्गत तमौरिया स्टेशन लऽग’क बाथ नामक गाम’क निवासी श्री विवेकानन्द झा सम्प्रति नई दुनियाँ मे पत्रकार छथि. हिन्दी साहित्य’क अतिरिक्त हिनका मैथिली साहित्य मे विशेष रुचि छन्हि. प्रस्तुत कविता हुनक कतेक रास बात’क लेल दोसर रचना छिअन्हि
मुदा आब पुनः ओ सटल चलि आबि रहल अछि
तऽ लगै अय जे हम फेर संऽ नीक लॊक
बनि रहल छी
हृदय हमर फेर भगवती घर केर निपलाहा धरती बनि रहल अछि
आ एखन इक्कीसवीं सदीक पहील दशक खत्म हॊअ लेल
अपन अंतिम बर्खक शुरुआत में जुटि गेल अछि
उमेद करैत छी अहि निपलाहा माटि पर
खसतै पुनः कविताक सिंगरहार
आ पुनः सुवासित हेतै ओकर, हमर, हमरा सबहक दुनिया|


text:
दरभंगा । दू दशक बाद दरभंगाक वातावरण मीठ होबए जा रहल अछि। श्री तिरहुत इंडस्ट्रीज रैयाम चीनी मिलकें फेरोसं खोलबाक लेल प्रक्रिया शुरू कS देलक अछि। कंपनीक एमडी प्रदीप कुमार चौधरी, फैक्ट्री लगौनिहार पूनाक हाइटेक इंजीनियरिंग कॉर्पोरेशन कंपनीक सीएमडी संजय औटी 29 नवम्बर 2017 कें मिलक अवलोकन केलनि। ओ लोकिन रैयाम पहुंच कS फैक्ट्रीक नक्शा आ स्थलक निरीक्षण केलनि। एतबा नहि एहि अवसर पर विधिवत नारियर फोड़ि कS फैक्ट्री निर्माण कार्यक शुभारंभ कयल गेल।
होयत विद्युत उत्पादन
पूर्वोतर मैथिलसं बात करैत ओ लोकिन कहलनि जे एहि ठाम 500 टीसीबी क्षमताक चीनी मिलक संग-संग 28 मेगावाट विद्युत उत्पादन आ 60 केएलपी इथेनौल बनेबाक फैक्ट्री सेहो लगाओल जायत। एमडी प्रदीप कुमार चौधरी कहलनि जे मिल बनेबाक लेल सरकारी प्रकिया पूर्ण कयल जा चुकल अछि। ओ निर्माण कार्य पूर्ण हेबाक बाद दिसंबर 2018 सं मिल चालू हेबाक बात कहलनि। हुनका संगहि कंपनीक प्रेसिडेंट जयंत ओले, मार्केटिंग मैनेजर दीपक रंजन, डिजाइन ऑफसर महेश तुंगे, विक्रम वाटे, मिल के जीएम चन्द्र शेखर सिंह, सुपरवाइजर संदीप कुमार झा आ बैजू कुमार आदि उपस्थित उपस्थित छलाह।
1995 मे बन्न भS गेल छल मिल
देश और विदेश में सबसं नीक चीनी उत्पादन लेल प्रसिद्ध एहि फैक्ट्रीकें 1995 में बन्द कS देल गेल छल। कहल जाइत अछि जे पुरान मॉडलक खराब मशीनक कारणें एकर उत्पादन क्षमता कम भS गेल छल। रैयाम चीनी मिलक स्थापना 1914 मे कयल गेल छी। ओतहि वर्ष 1973 मे राज्य सरकार एकर अधिग्रहण केने छल। मिल बन्न हेबाक बाद तत्कालीन एनडीए सरकार एक फेरोसं चालू करबाक लेल प्रयास आरम्भ केने छल। एहि बीच 15 अप्रैल 2010 कें तत्कालीन ओएस गणपति मिश्र मिलक चाबी कंपनीकें सुमझा देने छल। तखन कंपनीक एमडी घोषणा केने छल जे वर्ष 2011 मे मिल चालू भS जायत।
गपक क्रम मे श्री औटी कहलिन जे श्री तिरहुत इंडस्ट्रीज रैयाम चीनी मिल लिमिटेड केर एमडी द्वारा मिल लगेबाक प्रस्ताव देल गेल छल। एकरा स्वीकार करैत एहि ओर डेग बढ़ाओल जा रहल अछि। हुनका अनुसारे विधिवत निर्माण कार्य जनवरी 2018 केर प्रथम सप्ताह सं आरम्भ कS देल जायत। दिसम्बर धरि काज पूर्ण कS लेल जायत।


text:
सरिता सुमन
पटना । बिहार क किसान कए कृषि, मत्स्य पालन, पशुपालन आ बागवानी क नव स नव जानकारी देबा लेल सब प्रखंड मे दू-दू टा कृषक पाठशाला खोलल जाएत। एकर जानकारी बिहार क कृषि मंत्री रेणु देवी देलथि। राष्ट्रीय कृषि आयोग क सिफारिश पर राज्य सरकार कृषक पाठशाला खोलबाक फैसला लेलक अछि। मंत्री कहलथि जे सब प्रखंड मे कृषि पाठशाला खोलल जाएत। एक प्रखंड क पहिल गाम क पाठशाला मे गेहूं क फसल पर आधारित जानकारी देल जाइत आ दोसर गाम क पाठशाला मे पशुपालक आ मत्स्य पालन कए जानकारी देल जाइत। एहि पाठशाला मे स्थानीय कृषि विज्ञान केंद्र क वैज्ञानिक आ कृषि विभाग क अधिकारी प्रशिक्षण देताह। एहि पाठशाला मे कुल 5,39,000 किसान कए प्रशिक्षण देबाक योजना अछि। प्रत्येक पाठशाला मे 25टा किसान कए प्रशिक्षण देल जाइत। इ पाठशाला खोलबाक प्रक्रिया नवंबर मे शुरू भ जाइत। मंत्री सेहो कहलथि जे एकटा पाठशाला क चलेबा लेल 5,00,000 टका खर्च होएत।
बिहार मे खुलत कृषक पाठशाला
सरिता सुमन


text:
पटना। निगरानी विभाग कोसी राहत घोटाले क जांच विजिलेंस ब्यूरो कए सौंप देलक अछि। विभाग प्रथम द्रष्टया कबूल केलक अछि जे गोलमाल भेल अछि। कोसी क बाढि़ प्रभावित (खासकए सुपौल जिला क) कए आर्थिक सहायता देबाकक्रम मे इ गड़बड़ी भेल अछि। पीडि़त क संख्या आ प्रभावित क्षेत्र क दायरा क चलते चेक वितरित करबाक जिम्मेदारी पंचायत सेवक आ अन्य छोटे कारिंदा कए सेहो देल गेल छल। किछु लोकसेवक अंचलाधिकारी (सीओ) क जाली दस्तखत स आहि लोक सबहकनाम पर सेहो बैंक स टका निकालि लेलक, जे सहायता पेबाक हकदार नहि छथि। स्वाभाविक तौर पर एहन दर्जन भरि लोक कए सरकारी मदद नहि भेटल, जे बाढि़ मे अपन सब किछु गवां चुकल छथि।
सुपौल क जिलाधिकारी अपन स्तर स एहि मामला क जांच करौलथि। पुलिस थाना मे मुकदमा भेल । किछु लोक पर कार्रवाई सेहो भेल। आखिरकार जांच क तकनीकी पक्ष आ दायरा कए देखैत जिलाधिकारी निगरानी विभाग स जांच करेबाकआग्रह केलथि। अंतत: एकरा विजिलेंस ब्यूरो कए सुपुर्द करि देल गेल। थाना मे दर्ज मुकदमा सेहो विजिलेंस कए स्थानांतरित होएत।
कोसी राहत घोटाला क जांच विजिलेंस कए
पटना। निगरानी विभाग कोसी राहत घोटाले क जांच विजिलेंस ब्यूरो कए सौंप देलक अछि। विभाग प्रथम द्रष्टया कबूल केलक अछि जे गोलमाल भेल अछि। कोसी क बाढि़ प्रभावित (खासकए सुपौल जिला क) कए आर्थिक सहायता देबाकक्रम मे इ गड़बड़ी भेल अछि। पीडि़त क संख्या आ प्रभावित क्षेत्र क दायरा क चलते चेक वितरित करबाक जिम्मेदारी पंचायत सेवक आ अन्य छोटे कारिंदा कए सेहो देल गेल छल। किछु लोकसेवक अंचलाधिकारी (सीओ) क जाली दस्तखत स आहि लोक सबहकनाम पर सेहो बैंक स टका निकालि लेलक, जे सहायता पेबाक हकदार नहि छथि। स्वाभाविक तौर पर एहन दर्जन भरि लोक कए सरकारी मदद नहि भेटल, जे बाढि़ मे अपन सब किछु गवां चुकल छथि।


text:
मधुबनी। साहित्य अकादमी आ ‘साहित्यिकीÓ क संयुक्त तत्वावधान मे सरिसवपाही मे आयोजित तंत्रनाथ झा आ सुभद्र झा जन्म शतवार्षिकी क दू दिवसीय समारोह क उद्घाटन पं. गोविन्द झा दीप प्रज्जवलित करि केलाह। पंडित चन्द्रनाथ मिश्र अमर क अध्यक्षता आ साहित्य अकादमी क उप सचिव विजेन्द्र त्रिपाठी आ संयोजक विद्यानाथ झा विदित क निर्देशन मे भेल संगोष्ठी मे विशिष्ट अतिथि विधायक विनोद नारायण झा कहला जे भाषा आ संस्कृति स समाज समृद्ध होइत अछि। मैथिली भाषा कए साहित्यकार क परिधि स हटा कए आमजन मे स्थापित करबाक जरूरत अछि। चन्द्रनाथ मिश्र अमर कहला जे प्राथमिक विद्यालय मे मैथिली क पढ़ाई हेबाक चाही। लखनऊ स आयल डॉ उमा रमण झा दूनू विभूति कए मनीषि बतेलथि।
साहित्य अकादमी क उप सचिव सह समकालीन भारतीय साहित्य पत्रिका क संपादक ब्रजेन्द्र त्रिपाठी कहला जे मैथिली भाषा क मधुरता आ वैषायिक सारगर्भिता एकर महत्ता कए राष्ट्रीय स्तर पर पहुंचेलक अछि। मैथिली साहित्यकार तंत्रनाथ झा आ सुभद्र झा एकरा समृद्ध आ सुदृढ़ भाषा बनेलथि। साहित्य अकादमी क संयोजक विद्यानाथ झा विदित मैथिली भाषी क राष्ट्रीय स्तर पर 1.74 करोड़ आबादी सूचीबद्ध हेबाक सूचना देलथि संगहि ओ आगामी जनगणना मे अपन मातृभाषा मैथिली लिखेबाक अनुरोध केलथि।
एहि अवसर पर कुल सातटा पुस्तकक लोकार्पण सेहो भेल। विद्यापति क पुरुष परीक्षा क नाट्य रुपानंतर डॉ योगानंद सुधीर क पुस्तक क संग बुचरू पासवान क काव्य संकलन नवल विहान भउ रहलै, महेन्द्र नारायण राम क भाऊ भगैत गहबर ग्रामीण गीत संग्रह, विद्यानाथ झा विदित क कर्पूरिया, मैथिली उपन्यास मैथिली मे ब्रेल लिपि क किताब आ बुद्धिधारी रमाकर पर फूलचन्द्र झा आ सुधाकर झा शास्त्री पर देवेन्द्र झा क पुस्तक शामिल अछि।
मुख्य पृष्ठ समाचार मैथिली कए साहित्यकारक परिधि स मुक्त करू : विनोद


text:
मधुबनी। मधुबनी मे मंदिर, प्राचीन मूर्ति आ पौराणिक अवशेष क भरमार अछि। एहिठाम शैव, शाक्त, वैष्णव आ बौद्ध मतालंबी स संबंधित स्थल क तादाद कम नहि अछि। पाल, सेन आ कर्नाट वंशीय शासक द्वारा निर्मित मंदिर आ ओहि मे स्थापित देव विग्रह अतुलनीय अछि। जिलाक कईटा गढ़ क पुरावशेष आइ सेहो विद्यमान अछि। मुदा एखनधरि ओकरा संरक्षित करि पर्यटक स्थल क रूप मे विकसित नहि कैल जेबा स पर्यटन क अपार संभावना कए बल नहि भेट सकल अछि। अगर जिला क किछु महत्वपूर्ण स्थल क विकास पर्यटक स्थल क रूप मे करि देल जाए त ढेर विदेशी मुद्रा क आय क संग एहि क्षेत्र मे रोजगार क बेहतर साधन उपलब्ध भ सकैत अछि।
बाबूबरही प्रखंड क प्रसिद्ध पुरातात्विक स्थल बलिराजगढ़ क कायाकल्प की नव गठित सरकार करत? मुख्यमंत्री नीतीश कुमार अपन विधायक आ मंत्री कए विकास क लेल रोड मैप तैयार करबा लेल कहलथि अछि, कि एहि इलाकाक विधायक एहि दिस काज करताह। दू सौ पच्चीस एकड़ भू-भाग मे पसरल एहि स्थल क तीन बेर अल्प खुदाई भ चुकल अछि। ओहि खुदाई मे ईसा पूर्व दोसर-तेसर सदी, मौर्य आ शुंगवंश क पूर्व मे अवशेष प्राप्त भेल। एकर इर्द-गिर्द बौद्धकाल क अवशेष सेहो भेटल। लालू सरकार खुदाई कए बीच मे बंद करि देलक। विभाग मानलक अछि जे उक्त खनन स प्राप्त अवेशष स सामाजिक आ सांस्कृतिक अनुक्रम स्थापित भ चुकल अछि। वर्ष 1993 मे एहि स्थल कए पर्यटक केन्द्र क रूप मे घोषित कैल गेल। मुदा पर्यटक केन्द्र क रूप मे विकास लेस मात्र नहि भेल अछि। एतबा महत्वपूर्ण स्थल पुरातत्ववेता, इतिहासकार आ राजनेता क उपेक्षा क कारण दुनिया क नजरि स ओझल अछि।
एहिना जिला मुख्यालय स्थित भौआड़ा गढ़ शुभंकर ठाकुर क राजस्व काल (1581-95) मे निर्मित भेल। ओकर बाद महाराजाधिराज रमेश्वर सिंह (1898-1929) क शासनकाल मे अनेक मंदिर क निर्माण भेल। जाहि मे भौआड़ा गढ़ स्थित भव्य काली मंदिर शामिल अछि। इतिहासविज्ञ डॉ. नरेन्द्र नारायण सिंह निराला एकरा मिथिला क सबस ऊंच मंदिर कहैत छथि। इ काली मंदिर दर्शनीय आ रमणीय एतबा अछि जे पर्यटक स्थल क रूप मे विकसित करब बहुत आसान अछि। नगर क गंगासागर तालाब क पश्चिम भिण्डा पर स्थापित काली मंदिर सेहो दर्शनीय अछि। जिला क बेनीपट्टी अनुमंडल मुख्यालय स पांच किमी पश्चिम प्रसिद्ध सिद्धपीठ उच्चौठ दुर्गा स्थल जे महाकवि कालीदास स संबंद्ध अछि कए घोषणा क बावजूद पर्यटक स्थल क रूप मे विकसित नहि कैल जा सकल अछि। जखकि एकरा लेल समविकास योजना स राशि उपलब्ध करा देल गेल अछि। मधुबनी मुख्यालय स आठ किमी उत्तर अति प्राचीन राज-राजेश्वरी स्थान जतए शिव-पार्वती क प्राचीन युग्म प्रतिमा स्थापित छै कए पर्यटक स्थल क रूप मे विकसित कैल जा सकैत अछि। ओतहि पंडौल प्रखंड स पांच किमी पूरब महाकवि विद्यापति स संबंधित उगनेश्वर शिवालय, सौराठ सभागाछी आ ओतहि माधवेश्वर नाथ आ सोमनाथ शिवालय, हरलाखी प्रखंड स्थित माता जानकी स संबंद्ध गिरिजा स्थान, विशौल स्थित विश्वामित्र आश्रम, कल्याणेश्वर शिवालय, रहिका प्रखंड मुख्यालय स चारि किमी दक्षिण कपिलमुनि द्वारा प्रसिद्ध कपिलेश्वर स्थान, रहिका स्थित उर्वशी नाथ, रहिकेश्वरी भगवती, तंत्र विद्या क लेल प्रसिद्ध रहल मुख्यालय स सटल मंगरौनी गाम स्थित बूढ़ी माई आ एकादश रुद्र मंदिर, कोइलख क भद्रकाली भगवती, नाहर भगवती पुर स्थित सूर्य, विष्णु आ दुर्गा सहित अन्य प्रतिमा, सूर्य मूर्ति (बरुआर, परसा, रखवारी, अंधराठाढी, भीठ भगवानपुर आ अकौर) विष्णु मूर्ति (अकौर, भीठ भगवानुपर, कमलादित्य स्थान) कार्तिकेय (बसुआरा), भैरव (बलिया), अयाची मिश्र द्वारा सरिसवपाही स्थित सिद्धेश्वरी भगवती, महाकवि विद्यापति डीह बिस्फी आ हुनकर द्वारा स्थापित भगवती विश्वेश्वरी, याज्ञवल्क्य आश्रम, उत्तरा स्थित दक्षेश्वर शिव, गांडीवेश्वर शिवधाम (शिवनगर), भोज पंडौल क देव प्रतिमा, बराह मंदिर सलेमपुर, जयनगर स्थित शिलानाथ, पंचानन महादेव (अरघावा आ ब्रह्मापुर), विदेश्वर शिवालय लोहना, मदनेश्वर शिवालय, जागेश्वर शिवालय, पारसमणी शिवालय रहुआ संग्राम, शेषशायी विष्णु बलिया, कपिलेश्वर काली, शिव आ ब्रह्मा, मैवी शांति नाथ, पंचानाथ शिवालय झंझारपुर, अंकुशी शिव लखनौर, लक्ष्मीनाथ गोसाई कुटी (लखनौर), तीन काल कए समेटने बलिराजगढ़, अंधराठाढ़ी क पस्टन स्थित बौद्ध बिहार क खंडहर एहन प्राचीन स्थल छै जेकरा पर्यटन स्थल क रूप मे विकास करि पर्यटन क नक्शा पर आनब आब जरूरी अछि। अंधराठाढ़ी क नवनगर गाम मे एकटा प्राचीन शिवालय जमींदोज हेबाक कगार पर अछि। एहन मे मधेपुर प्रखंड क कोसी क गर्भ मे द्वालख गाम मे प्राचीन हरेश्वर नाथ शिवालय सेहो ध्वस्त हेबाक कगार पर अछि। मुदा एकरा देखनिहार कियो नहि अछि। वर्तमान ग्रामीण विकास मंत्री नीतीश मिश्र झंझारपुर स विधायक छथि आ हुनका स उम्मीद अछि जे ओ एहि दिशा मे पहल करताह आ परसा सूर्य मंदिर, कमलादित्य स्थान, हरेश्वर नाथ शिवालय, नवनगर शिवालय आदि क संरक्षण आ संबघ्र्द्धन करि पर्यटक स्थल क रूप मे विकसित करबा लेल कला आ संस्कृति विभाग कए एहि स्थल प्रतिवेदन देताह। कुल मिलाकए कहल जा सकैत अछि जे अगर मधुबनी क एहि स्थल क सरकार संरक्षण आ संवघ्र्द्धन करि पर्यटक स्थल क रूप मे विकसित करि दिए त देसी-विदेशी पर्यटक कए आकर्षित करबा मे सफलता भेट सकैत अछि आओर एहि स काफी राजस्व सेहो भेट सकैत् अछि, संगहि लोक कए रोजगार सेहो।
मधुबनी: दर्शनीय स्थल स किया नजरि फेरने छी सरकार
मधुबनी। मधुबनी मे मंदिर, प्राचीन मूर्ति आ पौराणिक अवशेष क भरमार अछि। एहिठाम शैव, शाक्त, वैष्णव आ बौद्ध मतालंबी स संबंधित स्थल क तादाद कम नहि अछि। पाल, सेन आ कर्नाट वंशीय शासक द्वारा निर्मित मंदिर आ ओहि मे स्थापित देव विग्रह अतुलनीय अछि। जिलाक कईटा गढ़ क पुरावशेष आइ सेहो विद्यमान अछि। मुदा एखनधरि ओकरा संरक्षित करि पर्यटक स्थल क रूप मे विकसित नहि कैल जेबा स पर्यटन क अपार संभावना कए बल नहि भेट सकल अछि। अगर जिला क किछु महत्वपूर्ण स्थल क विकास पर्यटक स्थल क रूप मे करि देल जाए त ढेर विदेशी मुद्रा क आय क संग एहि क्षेत्र मे रोजगार क बेहतर साधन उपलब्ध भ सकैत अछि।


text:
हमरा सभक लेल ई गौरवक गप अछि जे मैथिली साहित्यक स्थान भारतीय भाषा मध्य महत्वपूर्ण अछि. मैथिली भाषाक स्वतंत्र अस्तित्व अछि. एकर व्याकरणक विशिष्ट पहचान अछि. एकर अपन लिपि अछि. एकर साहित्य
समृद्ध अछि.
मैथिली साहित्यक परिदृश्य पर दृष्टिपात करैत मिथिलाक सेनानी ओ विद्वान डॉ जयकान्त मिश्र'क कथन छनि जे– मैथिली एक स्वतंत्र समृद्धशाली भाषा-साहित्य थीक. एहिमे सुदीर्घ, अविच्छिन्न आ क्रमबद्ध साहित्य-लेखनक परम्परा रहलैक अछि. मैथिली जीवन्त भाषा-साहित्य थीक. निरन्तर साहित्य-लेखन चलि रहल छैक. मैथिलीक अपन लिपि आ व्याकरण छैक. शब्द आ लोकोक्ति छैक. विपुल लोकसाहित्यक भंडार छैक."
बहुत रास मैथिली सेनानी आ साहित्यकार निरंतर त्याग करैत रहला, निरंतर सृजन करैत रहला तखन जा क' मैथिलीक एहन गौरवशाली परिदृश्य बनल.
कविता, कथा, उपन्यास, नाटक, आलोचना, अनुवाद सहित साहित्यक सभ विधामे भरपूर साहित्य सृजन कएल गेल.
चौदहम शताब्दी सं मैथिली साहित्य समृद्ध होबय लागल. एहि कालमे ज्योतिरीश्वर ठाकुर ऐतिहासिक 'वर्ण रत्नाकर' ग्रंथक रचना कएलनि. ओकर बाद विद्यापतिक साहित्य साधना सर्वविदित अछि. अनेक पत्र-पत्रिका बहराएल.
सर्वप्रथम मिथिलेत्तर क्षेत्र जयपुर सं 'मैथिल हित साधन (1905)' पत्रिका बहराएल. पत्र-पत्रिका जगतमे 'मिथिला मिहिर (1907)क' योगदान उल्लेखनीय रहल.
अपन माटी आ भाषाक प्रति समर्पण-भावक कारण रांची, धनबाद, जमशेदपुर, आगरा, वाराणसी, इलाहाबाद, अजमेर, जयपुर, राउरकेला, मुंबई सहित देशक अनेक महानगरमे मैथिल प्रवासी सभ अदम्य जीवटताक परिचय दैत अनेक दिक्कत के बादो मैथिली साहित्यिक पत्रिका बाहर करैत रहला.
हं, ई अवश्य छल जे कोनो, पत्रिका, एक साल, कोनो दू साल बहराइत छल, मुदा फेर किछुए दिनक बाद नव पत्रिका शुरू भ' जाइत छल.
मैथिलीक विकास लेल किछु प्रमुख संस्था ऐतिहासिक काज कएलक. जाहिमे अखिल भारतीय मैथिल महासभा, मैथिली साहित्य परिषद्, मैथिली साहित्य समिति आ चेतना समितिक भूमिका उल्लेखनीय रहल.
ई प्रश्न सहज उपस्थित कएल जा सकैत अछि जे बहुत रास मैथिली साहित्यिक संस्था अछि तखन फेर एकटा नव संस्था किएक? एकर की विचारधारा रहत? एकर कार्यपद्धति की होएत? मैथिली आंदोलनक प्रवाहमे ई एकटा अवरोध सेहो मानल जाएत अछि, जे एक के बाद एक नव संगठन बनैत अछि आ किछुए दिन बाद निष्क्रिय भ' जाएत अछि.
दिल्लीमे लाखो प्रवासी मैथिल छथि. ई खुशीक बात जे एहि ठाम अनेको स्थान पर भव्य तरीका सं 'विद्यापति पर्व' आयोजित भ' रहल अछि. मैथिल रंगमंचक स्थिति प्रभावी अछि. मुदा, सक्रिय साहित्यिक संस्थाक अभाव.
कोनो समाज साहित्य द्वारा संस्कारित आ जाग्रत होइत अछि. वैश्वीकरण आ बाजारवादक जमानामे साहित्य मनुखताके जीवित रखैत अछि. साहित्यसं अन्यायक प्रतिरोध होइत अछि त' सकारात्मक परिवर्तनो साकार होएत अछि.
मैथिली प्राचीन आ साहित्यिक भाषा अछि. एकर संरक्षण आ संवर्धन एवं मैथिलक बीच सामूहिक चेतना जाग्रत करय लेल एकटा नव संस्था 'मैथिली साहित्य महासभा, दिल्ली'क गठन प्रस्तावित अछि. ई संस्था दलगत राजनीति आ जाति-मजहबक भेदसं मुक्त भ' काज करत आ मैथिलीकें प्रोन्नतिशील बनाएत.
मैथिली साहित्य महासभाकें निम्न गतिविधि रहत -
-मैथिलक मध्य साहित्यिक अभिरूचि उत्पन्न केनाय.
-मिथिलाक्षर लिपि केर विकास.
-काव्य गोष्ठीक आयोजन.
-मैथिली पोथीक प्रकाशन.
-मैथिली पोथी क्रय-विक्रय केंद्र.
-मैथिली पुस्तकालय आ वाचनालयक स्थापना.
-मैथिली साहित्य उत्सवक आयोजन.
-मैथिली साहित्यकारक आर्थिक सुरक्षा लेल कोष समितिक गठन.
-विद्यापति स्मृति व्याख्यानमाला केर आयोजन.
-डॉ. जयकान्त मिश्र एवं भोलालाल दास स्मृति पुरस्कार.
आगामी 21 फरवरी 2015 (शनि दिन) डिप्टी स्पीकर हॉल, कंस्टीट्यूशन क्लब, नई दिल्लीमे प्रात: 11 बजेसं दुपहर के 2 बजे धरि 'मैथिली साहित्य महासभा, दिल्ली' केर 'स्थापना समारोह' आयोजित होबय बला अछि.
एहि कार्यक्रम मे अतिथि के नाते श्री रवींद्रनाथ ठाकुर, श्री गंगेश गुंजन, डॉ. उदयनारायण सिंह 'नचिकेता', श्रीमती शेफालिका वर्मा, पद्मश्री श्रीमती उषाकिरण खान, डॉ. महेंद्र नारायण राम, श्री बुद्धिनाथ मिश्र, डॉ. देवशंकर नवीन प्रभृति वरिष्ठ मैथिल साहित्यकारगणक मार्गदर्शन संबोधन होएत.
अहि साहित्यरूपी यज्ञ मे अपनेक उपस्थिति प्रार्थनीय अछि. कृपा कऽ अपने सब अधिकाधिक संख्या मे उपस्थित भऽ अहि यज्ञ मे अपन उपस्थित स्वरूप आहुति दऽ अपन मातृभाषा मैथिली कें प्रोन्नतिशील बनेवा मे अपन बहुमुल्य योगदान दी.
-संजीव सिन्हा


text:
Friday, October 18, 2013
(54) पनियाहा दूध
पनियाहा दूध
आँगन बहारि, बाढ़नि धोय पछबरिया दावा लगा रखि, सुनयना दरबज्जा दिस तकलनि तँ बूझि पड़लनि जे मास्टर साहैब (पति) भरिसक सुतले छथि उठा देब उचित हएत मुदा मन ठमकि गेलनि। आठमे दिन गाम आएल रहथ तँ चारि बजे भोरेसँ हरविर्ड़ो केने रहै छला जे घरमे कोढ़ियाक बाढ़ि आबि गेल अछि, जे काजक बेरमे सूतल रहत ओकरा कहियो भाभन्स हेतै? मुदा आठे िदनक दूरीमे एना किए देखै छी। फेर मन घूमि कहलकनि उमेरोक दोख होइ छै, ओना सठिया तँ गेले हेता। तत्-मत् करैत सुनयना दरबज्जा–आँगनक बीच ठकुआ कऽ ठाढ़ भऽ गेली, ने आगू डेग उठनि आ ने पाछू।
ओना जीवानन्दक नीन समैपर टूटि गेल रहनि, एक तँ ओहुना उमेर बढ़ने खूनो पनियाए लगै छै आ नीनो पतराए जाइ छै। नीन टुटिते जीवानन्दक मनमे उठलनि जे उठिए कऽ की करब? काजे कोन अछि जइ पाछू लागब। आँखि बन्न केने सोचैत रहथि। जहिना चिन्तक चिन्तन अवस्थामे निस्तेज भऽ जाइत तहिना भऽ गेला। ओना आँखिओ खुजैक आ बन्न होइक ढेरो कारण अछि मुदा हुनका से नै रहनि। मनमे केतेको रंगक विचार टकराइत रहनि, तँए अगिला रस्ता देखैमे एकदिशाह भऽ गेल रहनि। आलमारीक किताब जकाँ रंग-रंगक विषयक एकेठाम सैंतल रहनि, असल विचार परिवारमे गड़ल रहनि। मुदा परिवारसँ पहिने जे अपनापर नजरि पड़लनि तेतए गड़ि गेला। सेवा-निवृत्त भऽ गेलौं, जीवैक उपए भलहिंं जे हुअए मुदा काज तँ हरा गेल। काजे की अछि जइ अनमेनामे समए गूदस करब। जखनि काजे हरा गेल तखनि जिनगी केना चलत। जौं जिनगी चलत नै तँ जीवित-मृत्युमे अन्तरे की भेल? मनमे लधले रहनि आकि दोसर उठि गेलनि जे करबो केकरा लेल करब? पछिला (पूर्वज) कियो छथिए नै अगिलो उड़िए गेल। बीचमे अपनाकेँ पाबि मन दहलि गेलनि। सेवा-नवृत्तिक तँ एक अर्थ ईहो होएत ने जे काज करै जोगर नै रहलौं। फेर मन ओझरा गेलनि। ‘अंधेर नगरी चौपट राजा टके सेर भाजी टके सेर खाजा’क पइर भऽ गेल। काजो तँ दू रंगक होइत अछि, एक शरीरक शक्तिसँ कएल जाइत अछि दोसर बौद्धिक शक्तिसँ। हम तँ शरीरक शक्तिसँ नै बौद्धिक शक्तिसँ करै छेलौं तखनि किए नै करैबला रहलौं। आमक आँठी जहिना कोइलीसँ धीरे-धीरे सक्कत बनि सृजन शक्ति प्राप्त करैत, से कहाँ भेल? जौं बौद्धिक शक्तिकेँ शरीरक शक्तिक सीमांकन कएल जाएत तँ केहेन हएत? खैर जे होउ, ठनका ठनकै छै तँ कियो अपना माथपर हाथ दइए। मुदा सेहो तँ नै भऽ रहल अछि। जे ठनका शरीरक के कहए जे घरो-दुआर आ गाछो-बिरिछकेँ तोड़ि-फाड़ि दइए ओइ ठनकाकेँ हाथ केते काल बँचा सकैए?
फेर मन ठमकलनि। मुइल धार जकाँ परिवारो भऽ गेल अछि, की हमरा बँचौने बँचत। बँचबो केना करत? ने पछिला घूमि औता आ ने अगिला आबए चाहत। लऽ दऽ कऽ दू परानी भेलौं, तहूमे तेहेन पाकल आम जकाँ भऽ गेल छी जे कखनि तूबि खसब तेकर कोन ठेकान अछि। खैर जे होउ, जाबे आँखि तकै छी ताबे तँ जीबए पड़त आ जाबे जीब ताबे जीबैक उपए करै पड़त। अपने जीने जिनगी आ अपने मुइने मृत्यु।
गुन-धुनमे पड़ल जीवानन्दक मन समाज दिस बढ़लनि। समाजे लेल की केलिऐ जे हमरा लेल करत। जहिना देवस्थान दस गोटेक सहयोगसँ ठाढ़ो होइत आ चलबो करैत तहिना तँ समाजो अछि। मुदा से तँ किछु ने केलिऐ। थकथकाएल मन कहलकनि-
“की ओछाइने धेने रहब आकि उठबो करब?” मुदा लगले दोसर मन कहलकनि-
“उठिए कऽ की करब?”
मन आगू बढ़ि शिक्षक समाज दिस बढ़लनि। सभ सेवा-निवृत्ति होइ छथि। मुदा, की हमरे जकाँ सभकेँ हेतनि। भलहिंं सभकेँ होन्हि वा नै किछु गोटेकेँ तँ हेबे करतनि। जखनि सबहक जिनगी एक वृत्तमे बितल तखनि किए सभकेँ सभ रंग हेतनि। परिवारो आ समाजो तँ सबहक सभ रंग छन्हि। से तँ छन्हिए। दीनानाथ बाबूकेँ देखै छियनि जे सेवा-निवृत्तिक उपरान्तो विद्यालय छोड़ि नै रहलनि हेन। जखनि कि सुखदेव बाबू सेवा-निवृत्ति होइसँ पूर्वहि जे तीन बरख ओछाइन धेलनि से अखनो धेनहि छथि। परिवारमे जौं केकरो किछु अढ़बै छथिन तँ मुँह दूसि कहै छन्हि जे भरि दिन कौआ जकाँ काँइ-काँइ करैत रहै छथि। मनुखकेँ जौं कौआ मानि लेल जाए तँ बोलकेँ की कहबै? जीवानन्दक मन आरो घुरिया गेलनि। फेर मनमे उठलनि जे अनेरे औनाइ छी। जेतबे रहए तेतबे टाँग पसारी नै तँ पओल जाएब। सुतले-सूतल पत्नीकेँ सोर पाड़लखिन-
“कनी एम्हर आउ?”
आँगन-दरबज्जाक बीच जे सुनयना ठाढ़ छेली से आगू डेग बढौलनि। केबाड़ लग ठाढ़ भऽ हिया-हिया देखए लगली। पहुलका (सेवा-निवृत्तिसँ पूर्वक) अपेक्षा बदलल-बदलल रूप बूझि पड़लनि। एना केना भेलनि, अखनि धरि तँ किछु कहबो ने केलनि हेन। तखनि किए पानि उतरल बूझि पड़ै छन्हि। केबाड़क एकटा पट्टा खोलि देने रहथिन आ दोसर ओहिना लागल रहै। तही बीच जीवानन्दक मनमे उठलनि जे जाबे नोकरी करै छेलौं ताबे बाहरसँ कमा कऽ आनि पत्नीक हाथमे दइ छेलियनि, आ अपने अपनाकेँ गारजन बुझै छेलौं। से तँ आब नै हएत। जौं से नै हएत तँ परिवार आगू मुहेँ केना ससरत? पाहुन जकाँ आठ दिनपर अबै छेलौं आ कमासुत बनि जाइ छेलौं।
पतिक बदलल रूप देखि सुनयनाक मनमे उठलनि जे अखनि धरि किछु करबो ने केलनि हेन आ तरे-तर फटि रहल छथि। नवकविरयाक चुटकीक अवाज जकाँ सुनयनाक आगमन बुझितो जीवानन्दकेँ उठैक हूबा देहमे नै रहलनि। मनोक बोझ तँ माथकेँ ओहिना भरिया दैत जहिना कोनो वस्तुक बोझ भरियबैत। मनकेँ जिनगीक बाेझ ऐ रूपे दबने जेना सवारी कसल घोड़ा वा खलीफा होइत। जाबे धरि बाहरसँ कमा घर अनै छेलौं, जइ बले परिवार ससरै छल ओ तँ टूटि गेल। ओहीपर ने अपनो छहर-महर आ घरो-परिवारक छल। मुदा से नै भेने तँ ओहिना भऽ जाइ छै जहिना माटिक बनल रस्ताकेँ पानिक धार काटि अवरूद्ध कऽ दइ छै। की कमाइएपर गारजनी छल? पत्नीएकेँ की सुख हमरासँ भेलनि? घर-गिरहस्ती सम्हारैमे दिन-राति एकबट्ट केने रहै छथि। एक तँ मिथिलांचलक किसान परिवारक अजीव गढ़नि अछि, जैठाम एलापर देविओ-देवता भोथिया गेला। सौंसे जनकपुरमे जनकेक दरवार जकाँ बूझि पड़लनि। नान्हिटा बात थोड़े छी। गाम-गाम व्यास भागवत बचै छथि, गाम-गाम कीर्तन-भजन, भोज-भनडारा होइत रहैए, तैठाम समाज विपरीत दिशामे बहि गेल, मुदा देखलनि कोइ ने। दरबज्जाक सौभाग्य छल नीक-नीक बात-विचार करब। तैठाम दरबज्जा टूटि आँगन घरक कोठरी बनि गेल अछि!!! जैठाम कम-सँ-कम लोकक पैठ रहैए, जैठाम आनक सुख-दुख सुनैक आ सुख-दुखक दबाइ बुझैक अवसर नै भेटैए! तैठाम पति-पत्नीक सम्बन्धक आधार की बनि सकैए। देखा-देखीक दुनियाँमे चिन्ता–चिन्तन किए रहत। जौं से नै रहत तँ मनक सुखक दिशाक धारा किए ने बदलत। जीवित-मृत्युक िनर्णए के करत? केना हएत? कोनो मुसरा गाछ होइ आकि लतियाएल लत्तीक होइ, ओकर बाढ़ि ताधरि समीचीन होइत जाधरि ओकरा अनुकूल वातावरण भेटैत रहैत। ओना लाखो किड़ी-मकौड़ी कोमल किसलयकेँ नष्ट करैबला अछि मुदा प्रकृतोक तँ गजब गढ़नि अछि, एक-दोसराक नष्ट करैबला सेहो मौजूद अछि। बिनु मुँहक गाछ वा लत्तीक दशा तँ ओहने होइ छै जेहने साँपक मुँह थकुचेलाक पछाति होइ छै।
जीवानन्दकेँ एहसास भेलनि जे हमरापर नै, पत्नीपर घर-ठाढ़ अछि। जँए घर ठाढ़ अछि तँए समाजक परिवार कहबैक लाली अछि। मुदा समाज तँ ओहिना नै केकरो महत दैत? सेवाक अनुकूल केकरो महत दैत अछि। से हमरासँ की भेलै? जखनि किछु ने भेलै तखनि केते महत हेबाक चाही? मुदा जेकरा घर-परिवार गाम बुझै छी, तेकरा छोड़िए केना देब। मुदा ई प्रश्न तँ गामक छिऐ, अपन नै। परिवारमे जे छहर-महर भेल ओइमे हमरा कमाइसँ की भेल? यएह ने भेल जे बेटीक बिआह केलौं, बेटाकेँ पढ़ेलौं-लिखेलौं। अंतिम अवस्थामे अपन घर बनेलौं। मुदा बेटीक बिआह, पढ़ाइ-लिखाइ एते भारी किए अछि जे जिनगी भरिक कमाइसँ लोककेँ पारो ने लगै छै। जौं एतबेमे सभ ओझरा जाए तँ समाजक गति केहेन हएत? जौं समाज दुरगतिक चालि पकड़ि चलत तँ मनुखक पैदाइस केहेन हएत। जैठामक जेहेन मनुख तैठाम तेहने दुनियाँ।
करोट फेरिते जीवानन्दक मनमे उठलनि जे हारि मानी झगड़ा फड़ियाए। पत्नीसँ क्षमा माँगि लेब। जौं से नै माँगब तँ हुनकर विचार छियनि जे घरमे रहए दथि वा नै। समाजक संग तँ वएह रहली। पत्नीक प्रति जे प्रेम हेबाक चाही से कहाँ कहियो भेल। क्षण-पलक सम्बन्ध रहल जीवन-लीलाक सम्बन्ध कहाँ रहल। हुनकर दुनियाँ हमरासँ भिन्न रहलनि। मुदा आइ तँ ओही दुनियाँक जरूरति हमरो भऽ गेल अछि। खंड विकसित देशमे जहिना जनता-सरकारक बीच सम्बन्ध रहैत, तहिना ने भऽ गेल अछि। जेना पति रूपमे ओ सेवा केलनि तेना कहाँ केलियनि। जौं से करितियनि तँ ओ ओहिना ओतै अँटकल रहितथि, जेतए नामो-गाम नै सीखि पेली। जतबो समए गाममे बितेलौं, हुनकर कमाइ खेलियनि, तेतबो तँ हुनका नै कऽ सकलियनि।
तेतबे नै, दरबज्जापर जे माल अछि, हुनका (पत्नी) देखि भूख-पियास कहए लगै छन्हि मुदा हमरा देखि घिरनी जकाँ नाचि भगबए चाहैए। अठबारैओ जौं अबैत रहलौं तैयो तँ अपन बूझि खाइ-पिऐले किछु ने केलिऐ। कोनो कि मनुख छी जे घड़ी-मोबाइल देखि मिनट-सेकेण्ड बूझत, ओकरा लेल तँ अठबारैओ सटले-दिन भेल। तहिना तँ गाछीओ-बिरछीक अछि। जुड़शीतल दिनसँ ओकरा जलढार हेबाक चाही से अनका तँ कहलिऐ, मुदा...?
... किए ओ अपन बूझत?
जहिना सासुरमे जमाए सासु-ससुरक आगू लाड़-झाड़ करैत जे ई नै अछि ओ नै अछि। तहिना जीवानन्द ओछाइनसँ उठि, बैसैत पत्नी दिस देखि बजला-
“एते दिनक जिनगीमे कहयो निठूर दूध नै खेलौं? आब अहाँक दरबारमे छी, जेना राखी।”
पतिक बात सुनि सुनयना विह्वल भऽ गेली। अपन कर्तव्यक बोध भेलनि। पतिक सेवा पत्नीक पहिल दायित्व। लटारम्ह करैत बजली-
“एना संस्कृतमे नै कहू, भखियौटीमे कहू जे की कहै छी?”
पत्नीक बात सुनि जीवानन्दक मन हरा गेलनि। जैठाम सुग्गा-मेना संस्कृत पाठ करै छल तैठाम मनुखक दूरी एते किए भेल? प्रश्नमे ओझराइते बुकौर लगि गेलनि। बोली नै फुटलनि।
आजुक शिक्षक जकाँ जीवानन्दक जिनगी नै रहलनि। शिक्षक समाजक प्रति समरपित छला। ओइ समाजक बीच पढ़ाइ-लिखाइ प्रतिष्ठाक मूल बिन्दु छल। ओ सभ मानै छथि जे जइ विषयक जरूरति विद्यार्थीकेँ ट्यूशन पढ़बाक होइ छै ओइ विषयक पढ़ाइमे कमी छै। विद्यार्थी लेल किछु सहज विषय होइत अछि किछु कठिन। मुदा जइ विषयक जे शिक्षक होइ छथि हुनका लेल तँ ई समस्या नै भेल। जौं हुनकामे शिक्षण-कलाक पूर्णता हेतनि तँ विद्यार्थीकेँ किए समस्या ग्रस्त रहए देथिन। की वजह छै जे अपना ऐठाम अदौसँ लऽ कऽ अखनि धरि शिक्षण-संस्थानमे छड़ीक चलनि नै रहल मुदा तँए कि कियो पढ़ि-लिखि विद्वान नै भेला। भेला।
जइ हाइ स्कूलमे जीवानन्द शिक्षण कार्य करै छला ओइ विद्यालयकेँ अपन छात्रावास सेहो छै। जइमे पचाससँ ऊपर छात्रो आ अदहासँ बेसी शिक्षको रहै छथि। मेसमे भोजन बनै छै आ जएह विद्यार्थी लेल सहए शिक्षको लेल होइ छै। ओना शिक्षक सभ अलगसँ दूध कीनि रातिमे सुतै बेर पिऐ छथि। जीवानन्दो पिऐ छथि।
जहिना बाटमे हराएल बटोही दोसरकेँ पुछैत, मुदा उत्तर देनिहारो बटोही तँ रंग-बिरंगक होइत अछि। कियो एहनो होइत जे अपने हरेबाक चर्च करैत तँ कियो हराएब छिपबैत आरो दोसरकेँ हराएल बाट देखा दैत आ कियो एहनो होइत जे कहैत जे संगे चलू। ऐ आशाक संग चलैक बात कहैत जे जौं किछु नै कहबै तँ गोंग कहत, मुदा बिनु बूझलमे की जवाबो देल जा सकैए। ओ संग केने ताधरि चलैत रहैए जाधरि आँखिगर नै भेट जाइत अछि। अर्द्धांगिनीक रूपमे सुनयना पुछलखिन-
“की सुच्चा दूध कहलिऐ?”
जीवानन्द बजला-
“पैंतीस सालक नोकरीमे कहियो सुच्चा दूध नै पीब सकलौं। पीलौं जरूर मुदा एकरा अदहासँ बेसी खाएब थोड़े कहल जेतइ।”
जहिना मृत्तासनपर चढ़ल राहीकेँ सर-समाज आ कुटुम-परिवारक लोक आबि-आबि जिज्ञासा करैत जे भैया, कि काका, आकि बाबा कथी खाइ-पीबैक मन होइए, तहिना सुनयना पुछलखिन-
“एते दिन जेतए अहाँ छेलौं छेलौं, हम छेलौं छेलौं। मुदा आब तँ ओतए अहूँ रहब जेतए हम छी।”
पत्नीक विचारक गांभीर्यसँ जीवानन्द आँखि पड़ल अजगर साँपक सोझसँ पड़ा नै पाबि, बजला-
“कहलौं तँ बेस बात मुदा मनुख तँ मनुखक बीच किछु बंधन िनर्धारित कऽ रहैए। डोरी-पगहाक जरूरति तँ पशु लेल होइत। मुदा बान्ह तँ एकमुड़िया नै भऽ सकैए। ओकरा लेल तँ जाधरि दू-मुड़िया नै लटपटौल जाएत, ताधरि गीरह केना पड़तै। जाधरि कुशियारक गाछ जकाँ गीरह नै बनत ताधरि रस-जल केना समटाएल रहत।”
पत्नीक प्रश्न सुनि जीवानन्द जिनगीक ओझरी देखए लगला जे ई बन्धन छूटल कहिया। तड़सैत मन पत्नीक करेजमे पहुँचलनि। जहिना निशाँएल लोक अपने अड़-दड़ बजैत तहिना जीवानन्द बाजए लगला-
“कामिनी, सेविकाक रूप छोड़ि संगी कहिया बुझलयनि। ई दोख केकर। मुदा दोख तँ दुनू दिस देखए पड़त। पत्नी कोन रूप देखलनि। सभ दिन ओ पति बूझि सेवा करैत एली। कहियो किछु नै मंगलनि। अपन परिवारक स्तर बूझि अपनाकेँ सम्हारि रखली।”
बड़बड़ाइत पतिकेँ देखि सुनयना बजली-
“हारि मानी झगड़ा फड़ियाए। एके बेर बाजि जाउ जे जे हूसल से हराएल। जे जीबए से खेलए फागु।”
मरैत रोगी जकाँ जीवानन्द बजला-
“सुच्चा दूध आबो नै पीब सकै छी?”
“पीब सकै छी। जखनि गाए पोसैक लूरि अछि तखनि किए ने पीब सकै छी। मुदा जैठाम दिन-राति लुटनिहार लूटि रहल अछि तैठाम थनक दूध कंठ लग पहुँचत कि नै, तेकर कोन बिसवास अछि।”
पत्नीक प्रश्न सुनि जीवानन्द जी-जी कऽ उठला। बिसरल बात मन पड़लापर जहिना ओकर रूपो-रेखा सोझमे अाबए लगैत तहिना भेलनि। बजला-
“शुद्ध-अशुद्ध दूध ने एक परिवारक समस्या छी आ ने एक गामक। दूधमे पानि देब चलनि भऽ गेल अछि। ओना जे अपने गाए-महिंस पोसि दूध खाइ छथि तिनकर संख्या कम छन्हि। जे बेचिनिहार छथि ओ दूध बेचि चाउर-दालि, तरकारी इत्यादि कीनै छथि, खाली दूधेटामे पानि नै देखै छथिन। आनो-आनो तहिना, तखनि कएल कि जाए। कुल-मिला कऽ देखलापर यएह ने देखि पड़ैत जे ताड़ी पीयाक गांजा पीयाककेँ गारि पढ़ि कहैत जे फोकटिया अछि। अहिना एक-दोसरमे सटल सम्बन्ध अछि। सभकेँ सभ गारि पढ़ैए आ सबहक सभ सुनैए। तहूसँ टपि अपने मुहेँ गरिया अपने सेहो सुनैए।”
विह्वल भऽ सुनयना टोकलकनि-
“तखनि उपए?”
“उपए एतबे जे जेते परिवारमे खर्च हएत कम-सँ-कम तेते उपारजन कऽ लेब तखनि परिवारक पार लगि जाएत। गाममे जेते खर्च अछि ओते गौआँ मिलि उपारजन कऽ लेता तँ गामक पार लगि जाएत। समाजेक कल्याण ने देशक कल्याण छी।”
Subscribe to: Post Comments (Atom)


text:
पटना। राहुल गांधी बिहार मे कांग्रेसक छवि आ संस्कार दूनू बदलबा लेल प्रयासरत छथि, मुदा बिहारक कांग्रेसी एक-एक करि हुनकर सपना तोड़बाक कोनो अवसर नहि छोड़ैत छथि। शुक्रदिन पटना मे बिहार कांग्रेस क सम्मेलन मे जमकए बवाल भेल। राज्य सम्मेलन क दौरान पार्टी क अंदरूनी कलह खुलिकए सामने आबि गेल। नारेबाजी संग-संग धक्का-मुक्की सेहो भेल। खासगप इ रहल जे एहि हंगामा मे आपराधिक छविवाला कए पार्टी मे शामिल करबाक विरोध करनिहनर कांग्रेसी कार्यकर्ता कए धक्का द सम्मेलन स भगा देलथि।
हंगामा पार्टी क नेता रंजीता रंजन क भाषण कए लकए भेल। असल मे पार्टी मे प्रदेश अध्यक्ष अनिल शर्मा कए लकए किछु असंतुष्ट मुहिम चला रहल छथि। जेकरा आन दल स पिछला साल कांगेस मे शामिल भेल किछु नेता पाछु स समर्थन द रहल छथि। एहने मे रंजीता रंजन एकटा मिलन समारोह क आयोजन केने छलीह। ओहि मे हुनकर पति पप्पू यादव क फोटो लागल छल। अनिल शर्मा क कहब छल जे पार्टी मे आपराधिक छवि क लोकक लेल कोनो जगह नहि अछि आ रंजीता रंजन मंच स एकर विरोध करि देलथि। एकर बाद हंगामा शुरू भ गेल। देखैत-देखैत कांग्रेसक बचल-खुचल इज्जत सेहो चल गेल। सवाल उठैत अछि एक दिस राहुल गांधी पार्टी आ राजनीति मे नीक लोककए अनबा लेल प्रयास कए रहल छथि त दोसर दिस बिहार मे पार्टीक प्रभारी आपराधिक छविक लोक कए पार्टी मे शामिल करबा लेल समर्मित कांग्रस कार्यकर्ता कए धकिया रहल छथि। एहन मे कांग्रेस अपन कोन छवि ल कए जनता तक जाएत आ कए अपना कए कांग्रेसी कहबा मे गर्व महसूस करत।
एना त बनि गेल राहुल बाबू अहांक कांग्रेस
पटना। राहुल गांधी बिहार मे कांग्रेसक छवि आ संस्कार दूनू बदलबा लेल प्रयासरत छथि, मुदा बिहारक कांग्रेसी एक-एक करि हुनकर सपना तोड़बाक कोनो अवसर नहि छोड़ैत छथि। शुक्रदिन पटना मे बिहार कांग्रेस क सम्मेलन मे जमकए बवाल भेल। राज्य सम्मेलन क दौरान पार्टी क अंदरूनी कलह खुलिकए सामने आबि गेल। नारेबाजी संग-संग धक्का-मुक्की सेहो भेल। खासगप इ रहल जे एहि हंगामा मे आपराधिक छविवाला कए पार्टी मे शामिल करबाक विरोध करनिहनर कांग्रेसी कार्यकर्ता कए धक्का द सम्मेलन स भगा देलथि।